el el en el el el el el el el el el el el el el el el el el el el en sv fr de de fr fr fr fr el el el el el el el el el el el el el el el el el el el el el el el el el el el el el el el el el el el el el el el el el el el el el el el el el en en el en el en en el en el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el en en el en el en en el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el en en fr en el en el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el fr el en en en en el el el en el el en it de en fr en en en el el el el el el el el el el el el el en fr fr fr el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el en el el el el el el el el el el el el el el el el el el el el el el el el el el el el el el el el el el el el el el el el el el el el it el it el it el de el it el it el el el el el el el el el el el el el el el el el el el el el el el el el el el el el el el el el el es el el el el el el en el el el el el el en el el el el el en el el el el el el el el el en el el el el el el el el el el el el el el el el el el el el el en el el el el el el el el el el el en sv fr de de fr fr fr fr el el el en el el el el el el el el el el el el en el el en
Προθεσμία υποβολής αιτήσεων από Τρίτη 4 Οκτωβρίου 2022 έως και Πέμπτη 13 Οκτωβρίου 2022.
Οι αιτήσεις υποβάλλονται είτε ηλεκτρονικά στην ακόλουθη διεύθυνση: info@poros.gr είτε ταχυδρομικώς με συστημένη επιστολή στα γραφεία της υπηρεσίας μας στην ακόλουθη διεύθυνση: ΔΗΜΟΣ ΠΟΡΟΥ ΑΤΤΙΚΗΣ, Πλατεία Καραμάνου, ΤΚ 18020, Πόρος, Ν. Αττικής, απευθύνοντάς την στη Διεύθυνση Διοικητικών Υπηρεσιών, υπόψιν κας. Α. Μανωλοπούλου.
Μαζί με την αίτηση υποβάλλονται υποχρεωτικά τα απαιτούμενα δικαιολογητικά για την απόδειξη των προσόντων, λοιπών ιδιοτήτων τους και της εμπειρίας.
Η αίτηση συμμετοχής, που θα υποβληθεί ηλεκτρονικά, πρέπει απαραιτήτως να εμφανίζεται υπογεγραμμένη, με φυσική υπογραφή. Ανυπόγραφες αιτήσεις δεν θα γίνονται δεκτές.
Αίτηση – Υπεύθυνη Δήλωση Έντυπο ΣΟΧ.6 (PDF)
Έντυπο κενής Υπεύθυνης Δήλωσης (PDF)
ΣΥΝΑΝΤΗΣΗ ΤΟΥ ΥΠΟΥΡΓΟΥ ΕΣΩΤΕΡΙΚΩΝ Μ. ΒΟΡΙΔΗ ΜΕ ΤΟ ΔΙΚΤΥΟ ΣΥΝΕΡΓΑΣΙΑΣ ΔΗΜΩΝ Π.Ε. ΝΗΣΩΝ ΑΤΤΙΚΗΣ
Συνάντηση με τον Υπουργό Εσωτερικών Μάκη Βορίδη πραγματοποίησαν τα στελέχη του Δικτύου Συνεργασίας Δήμων Π.Ε Νήσων Αττικής την Τετάρτη 28.9.2022 στα γραφεία του Δικτύου στον Πειραιά. Στο πλαίσιο της συνάντησης πραγματοποιήθηκε αναλυτική παρουσίαση της πρωτοποριακής δραστηριότητας του Δικτύου στους τομείς της τεχνικής υποστήριξης των Δήμων-μελών του και της αξιοποίησης κοινοτικών πόρων και συζητήθηκαν θέματα ενίσχυσης του αναπτυξιακού ρόλου των Δήμων και των αναπτυξιακών φορέων.
Στην συνάντηση συμμετείχαν ο Πρόεδρος του Δικτύου Δήμαρχος Κυθήρων Στράτος Χαρχαλάκης, ο Δήμαρχος Πόρου Γιάννης Δημητριάδης, ο Δήμαρχος Αίγινας Γιάννης Ζορμπάς, ο βουλευτής Κοζάνης Γιώργος Αμανατίδης, ο Διαχειριστής του Δικτύου Μαρίνης Μπερέτσος, ο τεχνικός σύμβουλος Δημήτρης Μπογιατζής και άλλα στελέχη του Δικτύου.
Ο ΔΗΜΟΣ ΠΟΡΟΥ ΣΤΗ ΔΙΕΘΝΗ ΤΟΥΡΙΣΤΙΚΗ EΚΘΕΣΗ ΤΟΥ ΠΑΡΙΣΙΟΥ
Σε μια ακόμα σημαντική διεθνή διοργάνωση για την τουριστική προβολή του, έδωσε το παρών ο Δήμος Πόρου εν όψει της επόμενης τουριστικής χρονιάς.
Ο Δήμος μας συμμετείχε, ως συνεκθέτης της Περιφέρειας Αττικής, στην τουριστική έκθεση IFTM Top Resa η οποία πραγματοποιήθηκε στο Παρίσι από τις 20 έως τις 23 Σεπτεμβρίου 2022, στο εκθεσιακό κέντρο Porte de Versailles.
Τον Δήμο Πόρου εκπροσώπησε, όπως πάντα, ο Αντιπρόεδρος της Τουριστικής Επιτροπής Τάσος Φιακάς, ο οποίος πραγματοποίησε επαφές με tour operators, influencers και media, μέσω έντυπου & ψηφιακού υλικού αλλά και μέσω της επίσημης τουριστικής ιστοσελίδας visitporos.com .
Ευχαριστούμε ιδιαίτερα για την εποικοδομητική και σταθερή συνεργασία την Περιφέρεια Αττικής, τον Περιφερειάρχη Γ. Πατούλη, τον Εντεταλμένο Σύμβουλο Τουρισμού Θ. Κουτσογιαννόπουλο καθώς και το προσωπικό της Διεύθυνσης Τουρισμού.
ΣΥΝΑΝΤΗΣΗ ΤΟΥ ΔΗΜΑΡΧΟΥ ΠΟΡΟΥ ΜΕ ΤΟΝ ΠΕΡΙΦΕΡΕΙΑΡΧΗ ΑΤΤΙΚΗΣ
Συνάντηση με τον Περιφερειάρχη Αττικής Γ. Πατούλη και την Αντιπεριφερειάρχη Νήσων Β. Θεοδωρακοπούλου-Μπόγρη πραγματοποίησε την Πέμπτη 17.9.2022 ο Δήμαρχος Πόρου Γ. Δημητριάδης στα γραφεία της Περιφέρειας στην Αθήνα. Βασικό θέμα που έθεσε στον κ. Πατούλη ο Δήμαρχος Πόρου ήταν η επιτακτική ανάγκη υπογραφής Προγραμματικών Συμβάσεων μεταξύ Δήμου-Περιφέρειας, ώστε να ενεργοποιηθούν οι χρηματοδοτήσεις τεσσάρων δράσεων του Δήμου συνολικού κόστους 1,17εκ.€ που είναι επί μακρόν ενταγμένες στον Προϋπολογισμό της Περιφέρειας. Ο κ. Πατούλης αναγνώρισε ότι υπάρχει καθυστέρηση στη στήριξη των δράσεων του Δήμου Πόρου και δεσμεύτηκε ότι αυτό θα θεραπευτεί άμεσα, ενώ ο κ. Δημητριάδης απάντησε ότι η τήρηση της δέσμευσης αυτής θα αποτελέσει εξέλιξη που ικανοποιεί πλήρως τον Δήμο, δεδομένου ότι την τρέχουσα αυτοδιοικητική περίοδο δεν έχει υπογραφεί ούτε μία Π.Σ. με την Περιφέρεια.
Επίσης, ο κ. Δημητριάδης εξέθεσε στον κ. Πατούλη το οικονομικό αδιέξοδο που προκαλεί από το 2010 στους Δήμους Πόρου, Σπετσών, Τροιζηνίας- Μεθάνων, Αγκιστρίου και Αίγινας η υποχρέωση μεταφοράς των απορριμμάτων τους στην ηπειρωτική Αττική, εξαιτίας της οποίας το κόστος εναπόθεσης στον ΧΥΤΑ της Φυλής είναι για αυτούς διπλάσιο σε σχέση με των υπόλοιπων Δήμων της Αττικής. Ο Δήμαρχος Πόρου τόνισε ότι πρόκειται για άδικη και παράνομη αντιμετώπιση και επεσήμανε ότι οι 5 Δήμοι, οι οποίοι ζητάνε την πλήρη επιδότηση του κόστους μεταφοράς, στρέφονται πλέον στο Συμβούλιο της Επικρατείας και στα αστικά Δικαστήρια εναντίον του ΕΔΣΝΑ (ο οποίος ελέγχεται από την Περιφέρεια). Τέλος, κατά την συνάντηση συζητήθηκε εκτενώς η πρόθεση της Περιφέρειας να χρηματοδοτήσει την αποκατάσταση του γηπέδου του Κ.Ε. Πόρος και υπήρξε πλήρης ταύτιση απόψεων ότι αυτό μπορεί να γίνει μόνο αν το Πολεμικό Ναυτικό συμφωνήσει να παραχωρήσει τη χρήση του γηπέδου στον Δήμο. Για το θέμα αυτό, δε, συμφωνήθηκε να εκδοθεί κοινό Δελτίο Τύπου και να αποσταλεί κοινή επιστολή στον Αρχηγό του Γ.Ε.Ν.
ΕΝΗΜΕΡΩΣΗ ΓΙΑ ΔΙΑΚΟΠΗ ΥΔΡΕΥΣΗΣ ΣΤΟ ΧΕΡΣΑΙΟ ΤΜΗΜΑ ΤΟY ΔΗΜΟΥ ΠΟΡΟΥ ΤΗΝ ΤΡΙΤΗ 13.9.2022
Ενημερώνουμε ότι την Τρίτη 13.9.2022 και ώρα 08:00-12:00 θα πραγματοποιηθεί προγραμματισμένη διακοπή υδροδότησης σε όλο το χερσαίο τμήμα του Δήμου Πόρου για την πραγματοποίηση εργασιών συντήρησης-βελτίωσης του δικτύου.
ΤΗΝ ΠΕΜΠΤΗ 8.9.2022 ΣΤΟ ΝΕΟ ΔΥΤΙΚΟ ΛΙΜΑΝΙ ΤΟΥ ΠΟΡΟΥ ΑΝΤΑΛΛΑΣΟΥΜΕ ΑΝΑΚΥΚΛΩΣΙΜΑ ΥΛΙΚΑ ΜΕ ΠΟΝΤΟΥΣ ΓΙΑ ΑΓΟΡΕΣ ΑΠΟ ΜΕΓΑΛΕΣ ΕΠΙΧΕΙΡΗΣΕΙΣ
Την Πέμπτη 8.9.2022 θα πραγματοποιηθεί η μηνιαία επίσκεψη του Κινητού Πράσινου Σημείου THE GREEN CITY, στο Νέο Δυτικό Λιμάνι Πόρου, απέναντι από τα εκδοτήρια εισιτηρίων του πορθμείου από τις 09:00 έως τις 16:00.
Το πρόγραμμα THE GREEN CITY υλοποιείται σε συνεργασία με την Περιφέρεια Αττικής, τον ΕΔΣΝΑ και την εταιρεία Citipost και πολίτες προσκομίζουν στα Κινητά Πράσινα Σημεία του διαχωρισμένα ανακυκλώσιμα υλικά, τα οποία μετατρέπονται σε πόντους που εξαργυρώνονται μέσω μεγάλων επιχειρήσεων που συνεργάζονται με το πρόγραμμα.
Για περισσότερες πληροφορίες σχετικά με το πρόγραμμα, επισκεφθείτε την ιστοσελίδα  www.thegreencity.gr  ή καλέστε στο τηλ.:  2109215000.
ΔΙΑΚΗΡΥΞΗ ΔΗΜΟΠΡΑΣΙΑΣ ΓΙΑ ΤΗ ΜΙΣΘΩΣΗ ΑΚΙΝΗΤΟΥ ΣΤΕΓΑΣΗΣ ΤΟΥ ΛΙΜΕΝΡΧΕΙΟΥ ΠΟΡΟΥ
Η δημοπρασία θα διεξαχθεί την 23η Σεπτεμβρίου 2022 ημέρα Παρασκευή και από ώρα 11:00 π.μ. έως 12:00 μ.μ. στο κτίριο της Κτηματικής Υπηρεσίας Πειραιά – Νήσων και Δυτικής Αττικής, επί της οδού Νικήτα 15 – 6ος όροφος – στον Πειραιά.
Ο Δήμαρχος Γιάννης Δημητριάδης, κατά τον χαιρετισμό του στην κεντρική εκδήλωση της Παρασκευής, τόνισε ότι οι εορτασμοί των Συνοριακών αποτελούν μια αφορμή κατά την οποία ο Δήμος οφείλει να διαμηνύσει τη δυσαρέσκειά του για τη διαχρονική εγκατάλειψη του νησιού σε κρίσιμους τομείς αρμοδιότητας του κεντρικού Κράτους, όπως η υγεία, η παιδεία, ο αθλητισμός και η ασφάλεια, με τη σταγόνα που ξεχειλίζει το ποτήρι να είναι η επικείμενη υπογραφή Προεδρικού Διατάγματος για τη δημιουργία βιομηχανικής ζώνης ιχθυοτροφείων στο νησί. Όπως τόνισε ο Δήμαρχος, το μήνυμα που στέλνει ο Δήμος στην Πολιτεία με την αφορμή των Συνοριακών είναι ότι οι κάτοικοι του Πόρου πρέπει να αντιμετωπισθούν άμεσα ως ισότιμοι Έλληνες πολίτες, ώστε η σημερινή τους δυσαρέσκεια να μετατραπεί σε ευγνωμοσύνη προς όσους επιλύσουν τα ανωτέρω ζητήματα και όχι σε οργή.
Τις εκδηλώσεις τίμησαν με την παρουσία τους η Υφυπουργός Εργασίας Δόμνα Μιχαηλίδου, οι βουλευτές Α’ Πειραιά και Νήσων Νόνη Δούνια και Νίκος Μανωλάκος, ο Δήμαρχος Ύδρας Γιώργος Κουκουδάκης, ο Διοικητής του Κ.Ε. Πόρος, εκπρόσωποι των τοπικών σωμάτων ασφαλείας και εκπρόσωποι της τοπικής αυτοδιοίκησης.
Πολύτιμοι χορηγοί των εκδηλώσεων ήταν:
• Aspros Gatos by Kouzino-Therapy
• Hotel Χριστίνα – Πέρλια
• Μαρία Ζεντέλη (γραφιστική υποστήριξη)
• Δήμαρχος Πόρου Γιάννης Δημητριάδης
ΕΝΗΜΕΡΩΣΗ ΓΙΑ ΤΟΥΣ ΤΡΟΠΟΥΣ ΠΡΟΣΒΑΣΗΣ ΣΤΗ ΣΥΝΑΥΛΙΑ ΤΩΝ LOCOMONDO ΣΤΟΝ ΡΩΣΙΚΟ ΝΑΥΣΤΑΘΜΟ
Ο Δήμος Πόρου ενημερώνει για τις δυνατότητες πρόσβασης του κοινού στην συναυλία των LOCOMONDO στον Ρώσικο Ναύσταθμο το Σάββατο 3 Σεπτεμβρίου 2022:
✔ Διενέργεια δρομολογίων λέμβων από το λιμάνι (αφετηρία λέμβου Νεωρίου) προς Ρώσικο από τις 19:45 και επιστροφή αμέσως με την ολοκλήρωση της συναυλίας (εισιτήριο 2€).
✔ Οδηγίες για πρόσβαση οχημάτων:
- Όλα τα οχήματα να σταθμεύουν με πρόσωπο προς Νεώριο.
- Απαγορεύεται η στάθμευση επί της στροφής προ του όρμου του Ρώσικου (βίλα Λεοντόπουλου), ώστε να υπάρχει χώρος αναστροφής οχημάτων.
- Κατ’ εξαίρεση δυνατότητα καθόδου στον χώρο της συναυλίας από τον πίσω χωματόδρομο σε ταξί και σε οχήματα ΑμεΑ και μηχανάκια. Τα ανωτέρω οχήματα θα σταθμεύουν πίσω από το μνημείο και όχι στο πλάι.
✔ Μη–εκτέλεση των απογευματινών δρομολογίων (19:00-24:00) της δημοτικής συγκοινωνίας της Σφαιρίας την Παρασκευή 2 και το Σάββατο 3 Σεπτεμβρίου.
ΚΑΙ ΣΤΑ ΑΓΓΛΙΚΑ ΤΟ POROS.GR ΚΑΙ ΤΑ ΔΕΛΤΙΑ ΤΥΠΟΥ ΤΟΥ ΔΗΜΟΥ
Συνεχίζονται τα σημαντικά βήματα εξωστρέφειας του Δήμου Πόρου, με την έναρξη λειτουργίας και αγγλικής εκδοχής της ιστοσελίδας poros.gr , καθώς και την έκδοση όλων των Δελτίων Τύπου του Δήμου στα αγγλικά.
Η ενεργοποίηση της αγγλικής εκδοχής του poros.gr , καθώς και η δημοσίευση όλων των Δελτίων Τύπου του Δήμου Πόρου και στην αγγλική γλώσσα η οποία έχει ξεκινήσει του τελευταίους μήνες, αποσκοπούν στην ενημέρωση των αλλοδαπών μόνιμων κατοίκων του νησιού για όλα τα θέματα που αφορούν στην περιοχή μας και στην λειτουργία του Δήμου μας.
Κατά των πινάκων αυτών επιτρέπεται στους ενδιαφερόμενους η άσκηση αντίρρησης ατελώς, μόνο για εσφαλμένο υπολογισμό της μοριοδότησης, μέσα σε αποκλειστική προθεσμία δύο (2) εργασίμων ημερών, η οποία αρχίζει από την επόμενη ημέρα της ανάρτησής τους, ήτοι από αύριο Παρασκευή 26.08.2022 έως και την Δευτέρα 29.08.2022. Η αντίρρηση υποβάλλεται ηλεκτρονικά στην ηλεκτρονική διεύθυνση info@poros.gr.
Μετά την εξέταση των αντιρρήσεων ανακοινώνεται ο τελικός πίνακας επιτυχόντων-προσληπτέων. Οι τελικοί πίνακες αναρτώνται στον πίνακα ανακοινώσεων του δημοτικού καταστήματος και στην ιστοσελίδα του Δήμου.
Για τις ανάγκες της κινηματογραφικής ταινίας ΚΙΟΥΚΑ.
Άντρες, γυναίκες και παιδιά όλων των ηλικιών
Η πρόσκληση για κάστινγκ απευθύνεται σε άτομα που διαμένουν στον Πόρο ή κοντά στον Πόρο και θέλουν να συμμετέχουν ως βοηθητικοί ηθοποιοί στα γυρίσματα της ταινίας. Δεν είναι απαραίτητη προηγούμενη εμπειρία. Προβλέπεται αμοιβή για τα άτομα που θα συμμετέχουν. Τα γυρίσματα θα πραγματοποιηθούν στο χρονικό διάστημα από 15 Σεπτεμβρίου έως και αρχές Οκτωβρίου 2022 στον Πόρο.
Η ομάδα της κινηματογραφικής ταινίας θα βρίσκεται στις 28 και 29 Αυγούστου στον Πόρο και ανυπομονεί να σας γνωρίσει από κοντά!
Λίγα λόγια για την ταινία
Κατά τη διάρκεια των διακοπών, ο Κωνσταντίνος και η Έλσα, τα δύο αδέλφια, στο μετεφηβικό στάδιο της ζωής τους, θα αποφασίσουν να δραπετεύσουν από τον αυταρχικό πατέρα τους, αφού θα τους αναγκάσει να επανασυνδεθούν και να πάρουν εκδίκηση από τη βιολογική τους μητέρα.
• Aspros Gatos By Kouzino-Therapy
Επισυνάπτεται το Πρόγραμμα και οι αφίσες των επιμέρους εκδηλώσεων.
Μετά τη δημοτική συγκοινωνία της Σφαιρίας, και οι τοπικές θαλάσσιες συγκοινωνίες του Πόρου απέκτησαν τις δικές τους καλαίσθητες ξύλινες πινακίδες, με τις οποίες οι πολίτες ενημερώνονται για τη θέση των αφετηριών και για τα δρομολόγια.
Οι πινακίδες τοποθετήθηκαν στις προβλήτες Νεωρίου, Ασκελίου και Μοναστηρίου όπου προσεγγίζουν οι επιδοτούμενες λέμβοι του Δήμου, καθώς και στο λιμάνι στην αφετηρία προς Γαλατά, ενώ στα σημεία αναχώρησης προς Νεώριο, Ασκέλι και Αλυκή τοποθετήθηκαν τρίποδες κινητές ταμπέλες ώστε να γίνεται εύκολα αντιληπτό ποια ακριβώς είναι η λέμβος που εκτελεί τα αντίστοιχα δρομολόγια.
Τέλος, ειδική σήμανση διατέθηκε από τον Δήμο και τοποθετήθηκε πάνω στις τρεις βάρκες (Τάκης-Κωνσταντίνος, Τζων Νάκης και Σωκράτης) που εκτελούν τα δρομολόγια Νεωρίου, Ασκελίου και Αλυκής.
ΕΝΑΡΞΗ ΛΕΙΤΟΥΡΓΙΑΣ ΙΣΤΟΣΕΛΙΔΑΣ ΔΗΜΟΤΙΚΟΥ ΛΙΜΕΝΙΚΟΥ ΤΑΜΕΙΟΥ ΠΟΡΟΥ
Σε λειτουργία βρίσκεται το νέο σύγχρονο site του ΔΛΤ Πόρου στη διεύθυνση www.portofporos.gr .
Επίσης υπάρχει δυνατότητα κατάθεσης ηλεκτρονικών αιτήσεων και σύνδεση με τη σελίδα του ΔΛΤΠ στη Διαύγεια. Το site είναι δημιουργία της εταιρείας New Tech Advs.
ΤΟΠΟΘΕΤΗΣΗ ΜΠΑΡΩΝ ΚΑΙ ΠΙΝΑΚΙΔΩΝ ΑΠΟΚΛΕΙΣΜΟΥ ΚΥΚΛΟΦΟΡΙΑΣ
Τοποθετήθηκαν από τον Δήμο Πόρου μπάρες και πινακίδες αποκλεισμού κυκλοφορίας σε δασικές οδούς του νησιού του Πόρου, οι οποίες θα διασφαλίζουν την εφαρμογή της Απόφασης Αντιπεριφερειάρχη με την οποία απαγορεύεται η κυκλοφορία στις εν λόγω περιοχές σε όλες τις μέρες επικινδυνότητας εκδήλωσης πυρκαγιάς κατηγορίας κινδύνου 3, 4 και 5 (δηλαδή, σχεδόν όλες τις μέρες του καλοκαιριού).
Οι μπάρες, οι οποίες κλειδώνουν στην κλειστή ή στην ανοιχτή θέση με λουκέτο το οποίο μπορούν να ανοίγουν μόνο οι τοπικές αρχές, τοποθετήθηκαν:
1) στην ασφαλτοστρωμένη οδό από μονάδα ΒΙΟΚΑ έως Φούσα,
2) στον χωματόδρομο από Βρυσούλα έως ΒΙΟΚΑ,
3) στον χωματόδρομο προς προφήτη Ηλία (από Αγ. Νεκτάριο και από κατασκήνωση).
Τέλος, σημειώνεται ότι, σύμφωνα με διάταξη που ενέκρινε φέτος η Κυβέρνηση, από την απαγόρευση κυκλοφορίας εξαιρούνται οι εργαζόμενοι στις δασικές περιοχές και εν προκειμένω στον Πόρο οι εργαζόμενοι στα ιχθυοτροφεία. Για τον λόγο αυτό δεν εγκρίθηκε το αίτημα του Δήμου για τοποθέτηση μπάρας στην δασική οδό προς τις περιοχές Μπίστι και Πυρκαλή. Με λίγα λόγια, η ανάγκη απρόσκοπτης λειτουργίας των χερσαίων εγκαταστάσεων των ιχθυοτροφείων μέσα στο δάσος του Πόρου κρίνεται από την Πολιτεία ως ανώτερη από την ανάγκη προστασίας του δάσους, ενώ εύκολα μπορεί να αντιληφθεί κανείς τον κίνδυνο που θα προκαλέσει σε όλο το νησί του Πόρου τυχόν ίδρυση της Π.Ο.Α.Υ. και ο πολλαπλασιασμός των μετακινήσεων και μεταφορών της εταιρίας ιχθυοκαλλιέργειας μέσα στο δάσος σε περιόδους που η ίδια η Πολιτεία αξιολογεί ότι κάθε μετακίνηση συνιστά άμεση απειλή για την εκδήλωση πυρκαγιάς.
Ο ΔΗΜΟΣ ΠΟΡΟΥ ΤΙΜΗΣΕ ΤΟΝ ΧΡΗΣΤΟ ΠΑΠΑΔΟΠΟΥΛΟ
Σε μία ζεστή τελετή στο περιθώριο των εγκαινίων της έκθεσης ζωγραφικής «Στα ίδια νερά» στην αίθουσα του κτηρίου Συγγρού, ο Δήμος Πόρου τίμησε τον Ποριώτη εικαστικό Χρήστο Παπαδόπουλο για τη διαχρονική προσφορά του στον πολιτισμό του Πόρου. Όπως δήλωσε ο Δήμαρχος Γιάννης Δημητριάδης: «Ο Χρήστος Παπαδόπουλος με το έργο του ξεπέρασε τα όρια, όχι μόνο του Πόρου, αλλά και της Ελλάδας, κοσμώντας σημαντικά κτήρια σε όλο τον κόσμο. Επίσης, η καλλιτεχνική συνεισφορά του στον Πόρο είναι συνεχής και πολυδιάστατη, καθώς επί χρόνια μεταλαμπάδευε την τέχνη του στις νέες γενιές διδάσκοντας στο Κέντρο Δημιουργικής Απασχόλησης του Πόρου, έχει φιλοτεχνήσει το λογότυπο του Δήμου και έχει συμβάλει στην αναβάθμιση των κοινόχρηστων χώρων του νησιού ζωγραφίζοντας ταμπέλες για αμέτρητα τοπικά καταστήματα. Για τους λόγους αυτούς, αποτελούσε χρέος για τον Δήμο και για το Δημοτικό Συμβούλιο να τον τιμήσουν για την διαχρονική προσφορά του στον τοπικό πολιτισμό».
Από την μεριά του, ο καλλιτέχνης αποδέχτηκε με φανερή συγκίνηση τον τιμητικό έπαινο και το μετάλλιο που του απένειμε ο Δήμαρχος, εξιστορώντας ορισμένες χαρακτηριστικές στιγμές από την καλλιτεχνική του διαδρομή.
Στα εγκαίνια της έκθεσης, στην οποία ο Χρήστος Παπαδόπουλος παρουσιάζει τα έργα του μαζί με εκείνα της κόρης του Τζίνας έως τις 16 Αυγούστου, έδωσαν το παρών πολλοί φίλοι των δύο καλλιτεχνών, ενώ με την παρουσία τους τίμησαν την εκδήλωση και το τιμώμενο πρόσωπο ο Περιφερειάρχης Αττικής, Γιώργος Πατούλης, ο πρ. Δήμαρχος Πόρου και Διευθύνων Σύμβουλος της Ε.Ε.Τ.Α., Σπύρος Σπυρίδων και οι Αντιδήμαρχοι του Δήμου.
ΠΡΟΚΗΡΥΞΗ ΔΙΑΓΩΝΙΣΜΟΥ ΓΙΑ ΤΗΝ ΑΝΑΔΕΙΞΗ ΑΝΑΔΟΧΟΥ ΤΗΣ ΠΡΟΜΗΘΕΙΑΣ ΜΕ ΤΙΤΛΟ «ΠΡΟΜΗΘΕΙΑ ΚΑΥΣΙΜΩΝ ΚΙΝΗΣΗΣ, ΛΙΠΑΝΤΙΚΩΝ ΚΑΙ ΠΕΤΡΕΛΑΙΟΥ ΘΕΡΜΑΝΣΗΣ ΓΙΑ ΕΝΑ ΕΤΟΣ (ΔΩΔΕΚΑ ΜΗΝΕΣ)»
Ο Δήμαρχος Πόρου προκηρύσσει δημόσιο ηλεκτρονικό διαγωνισμό, μέσω της πλατφόρμας του Ε.Σ.Η.ΔΗ.Σ., με έγγραφες σφραγισμένες προσφορές και με κριτήριο κατακύρωσης την πλέον συμφέρουσα από οικονομικής άποψης προσφορά βάσει τιμής, για την ανάδειξη αναδόχου της προμήθειας με τίτλο «Προμήθεια καυσίμων κίνησης, λιπαντικών και πετρελαίου θέρμανσης, για ένα έτος (δώδεκα μήνες), για τον Δήμο Πόρου, το Ν.Π.Δ.Δ. και τις Σχολικές Επιτροπές Α’/θμιας και Β’/θμιας Εκπαίδευσης», προϋπολογισμού 155.254,55€ συμπεριλαμβανομένου του Φ.Π.Α. 24% και καλεί τους ενδιαφερόμενους να υποβάλουν προσφορά.
Οι προσφορές θα υποβάλλονται από τους οικονομικούς φορείς (προμηθευτές) μόνο ηλεκτρονικά, στον διαδικτυακό τόπο του διαγωνισμού.
Ημερομηνία και ώρα έναρξης υποβολής προσφορών: 9.8.2022 και ώρα αμέσως μετά την ανάρτηση στο Ε.Σ.Η.ΔΗ.Σ.
Καταληκτική ημερομηνία και ώρα υποβολής προσφορών: 26.8.2022 και ώρα 14:00.
Κατεβάστε εδώ τα σχετικά αρχεία.
ΞΕΚΙΝΗΣΑΝ ΟΙ ΑΙΤΗΣΕΙΣ ΧΟΡΗΓΗΣΗΣ VOUCHER ΓΙΑ ΤΟΝ ΠΑΙΔΙΚΟ ΣΤΑΘΜΟ ΚΑΙ ΤΟ ΚΔΑΠ
Σάς ενημερώνουμε ότι ξεκίνησε η υποβολή των αιτήσεων για χορήγηση voucher για τον Παιδικό Σταθμό και το ΚΔΑΠ του Δήμου Πόρου.
Όσοι γονείς επιθυμούν να υποβάλουν αίτηση για να λάβουν voucher και να εγγράψουν τα παιδιά τους στις Κοινωνικές Δομές του Δήμου Πόρου, θα μπορούν να προσέρχονται είτε στο ΚΔΑΠ, είτε στα γραφεία της Κοινωνικής Υπηρεσίας (κτήριο της πρ. ΔΗΚΕΠ, 2 ος όροφος) τις ακόλουθες ημέρες και ώρες, ώστε να ολοκληρώνουν, με τη βοήθεια του προσωπικού, την αίτησή τους.
ΚΔΑΠ Δήμου Πόρου: Προσέλευση έως και την Παρασκευή 12 Αυγούστου από τις 10:00 έως τις 14:00.
Γραφείο Κοινωνικών Υπηρεσιών: Προσέλευση έως και την Παρασκευή 12 Αυγούστου, από τις 09:30 μέχρι και τις 13:30 κατόπιν τηλεφωνικού ραντεβού.
• Οι έγγαμοι γονείς θα πρέπει να έχουν μαζί τους κωδικούς taxisnet και των δύο γονέων.
• Διαζευγμένοι ή σε διάσταση γονείς να έχουν μαζί τους κωδικούς taxisnet του γονέα που έχει την επιμέλεια του/των παιδιού/-ών.
• Όλοι οι γονείς θα πρέπει υποχρεωτικά να έχουν υποβάλει την φετινή φορολογική δήλωση.
• Οι αλλοδαποί γονείς θα πρέπει να προσκομίσουν Πιστοποιητικό Οικογενειακής Κατάστασης που να έχει εκδοθεί στην χώρα τους μετά την 1.6.2021 ΚΑΙ την επίσημη μετάφρασή του.
• Αν υπάρχει στην οικογένεια άτομο με αναπηρία (γονέας ή παιδί), θα πρέπει να προσκομίσουν το αντίστοιχο πιστοποιητικό απόδειξης της αναπηρίας (βεβαίωση ΚΕΠΑ κ.λπ.).
• Οι διαζευγμένοι ή σε διάσταση γονείς θα πρέπει να προσκομίσουν αντίγραφο δικαστικής απόφασης επιμέλειας του παιδιού ή αντίγραφο πράξης συνεπιμέλειας, αν έχει οριστεί συνεπιμέλεια.
Γραφείο Κοινωνικών Υπηρεσιών Δήμου Πόρου, τηλ. 2298029099.
ΚΔΑΠ Πόρου, τηλ. 2298022760.
ΕΚΤΑΚΤΕΣ ΔΡΑΣΕΙΣ ΠΥΡΟΠΡΟΣΤΑΣΙΑΣ ΥΨΟΥΣ 218.779€ ΑΠΟ ΤΟΝ ΔΗΜΟ ΠΟΡΟΥ
Μια ιδιαίτερα απαιτητική και κατεπείγουσα διαδικασία ανάθεσης έργων και εργασιών ολοκληρώθηκε από τον Δήμο Πόρου τις προηγούμενες μέρες. Ειδικότερα, στις 22.6.2022 ο Δήμος μας, και 15 ακόμα Δήμοι της Περιφέρειας Αττικής, κηρύχθηκε από τον Γεν. Γραμματέα Πολ. Προστασίας σε «Κατάσταση Ειδικής Κινητοποίησης Πολ. Προστασίας», ενώ με Απόφαση του Αν. Υπουργού Εσωτερικών επιχορηγήθηκε με 100.000€ για διενέργεια δράσεων πυροπροστασίας (όπως και άλλοι 47 Δήμοι). Σύμφωνα με τις ανωτέρω Αποφάσεις, οι δράσεις αυτές μπορούσαν να ανατεθούν με κατεπείγουσες διαδικασίες έως την 1.8.2022 και να ολοκληρωθούν έως τις 12.8.2022. Δεδομένων των ασφυκτικών αυτών προθεσμιών και του αιφνιδιαστικού χαρακτήρα των ανωτέρω Αποφάσεων, ο Δήμος μας από τις αρχές Ιουλίου ανέτρεψε τις προτεραιότητές του προκειμένου να αξιοποιήσει την έκτακτη χρηματοδότηση, αλλά και επιπλέον πόρους που είχε διαθέσιμους. Για τη δρομολόγηση των δράσεων, χρειάστηκε μέσα σε 3 βδομάδες -μεταξύ άλλων- να διενεργηθούν 13 κατεπείγουσες συνεδριάσεις Συλλογικών Οργάνων, να υπογραφούν 2 Προγραμματικές Συμβάσεις με τον Γενικό Γραμματέα Δασών και να ανατεθούν τελικά οι ακόλουθες 7 δράσεις συνολικού προϋπολογισμού 218.779€:
1) Καθαρισμός, βελτίωση βατότητας και σήμανση δασικών πεζοπορικών διαδρομών μήκους 48,7χλμ - π/υ 94.000€ (χρηματοδότηση από το Πρόγραμμα Φιλόδημος 2)
2) Συντήρηση δεξαμενών και συγκροτημάτων πυρόσβεσης και προσθήκη πυροσβεστικών κρουνών - 36.828€
3) Καθαρισμοί αντιπυρικών ζωνών - 25.726€
4) Συντήρηση του δικτύου πυρασφάλειας - 23.934€
5) Συντήρηση γεωτρήσεων - 12.948€
6) Εργασίες αναβάθμισης κεντρικού αγωγού ύδρευσης – πυρασφάλειας Λεμονοδάσους - 17.279€ (ίδιοι πόροι Δήμου).
7) Προμήθεια μπαρών και πινακίδων αποκλεισμού κυκλοφορίας σε δασικές περιοχές τις μέρες επικινδυνότητας εκδήλωσης πυρκαγιάς - 7.500€ (ίδιοι πόροι Δήμου).
Η δημοτική αρχή Πόρου ευχαριστεί για τη συνεργασία: τον Αν. Υπουργό Εσωτερικών κ. Στ. Πέτσα, τον Υφυπουργό Περιβάλλοντος & Ενέργειας κ. Γ. Αμυρά, τον Γενικό Γραμματέα Δασών κ. Κ. Αραβώση και τους αρμόδιους υπαλλήλους του Υπουργείου, την Δασάρχη Πόρου κα Αθ. Κουτσούμπα και τον δασοπόνο κ. Π. Βούρτσα, τον δασολόγο της Δ/νσης Δασών Πειραιά κ. Θ. Κολοβό, τα μέλη του Σ.Τ.Ο. Πόρου και, τέλος, τους υπαλλήλους του Δήμου που υπερέβαλαν τον εαυτό τους προκειμένου να ολοκληρώσουν εμπρόθεσμα τις αναγκαίες διαδικασίες, χωρίς μάλιστα να προκύψει υστέρηση στις υπόλοιπες δράσεις του Δήμου.
ΕΚΔΗΛΩΣΕΙΣ 5 & 6.8.2022
Επισυνάπτουμε πληροφορίες αναφορικά με τις εκδηλώσεις που είναι προγραμματισμένες στον Δήμο μας τις επόμενες ημέρες:
• Παρασκευή 5.8.2022, στις 21:00 στο αμφιθέατρο του κτηρίου Συγγρού: Παρουσίαση του βιβλίου του Ποριώτη ιστορικού Αναστάσιου Καράμπαμπα «Στα ίχνη των Εβραίων της Ελλάδας».
• Σάββατο 6.8.2022, στις 20:30 στην αίθουσα εκδηλώσεων του κτηρίου Συγγρού: Εγκαίνια Έκθεσης ζωγραφικής Χρήστου και Τζίνας Παπαδοπούλου. Στην εκδήλωση θα τιμηθεί ο Χρήστος Παπαδόπουλος για την προσφορά του στον πολιτισμό του Πόρου. Η Έκθεση θα διαρκέσει έως τις 16.8.2022.
Δείτε το σχετικό δελτίο τύπου για την έκθεση ζωγραφικής 'Στα ίδια νερά' εδώ.
ΤΗΝ ΠΕΜΠΤΗ 4.8.2022 ΣΤΟ ΝΕΟ ΔΥΤΙΚΟ ΛΙΜΑΝΙ ΤΟΥ ΠΟΡΟΥ ΑΝΤΑΛΛΑΣΟΥΜΕ ΑΝΑΚΥΚΛΩΣΙΜΑ ΥΛΙΚΑ ΜΕ ΠΟΝΤΟΥΣ ΓΙΑ ΑΓΟΡΕΣ ΑΠΟ ΜΕΓΑΛΕΣ ΕΠΙΧΕΙΡΗΣΕΙΣ
Την Πέμπτη 4.8.2022 θα πραγματοποιηθεί η μηνιαία επίσκεψη του Κινητού Πράσινου Σημείου THE GREEN CITY, στο Νέο Δυτικό Λιμάνι Πόρου, απέναντι από τα εκδοτήρια εισιτηρίων του πορθμείου από τις 09:00 έως τις 16:00.
Το πρόγραμμα THE GREEN CITY υλοποιείται σε συνεργασία με την Περιφέρεια Αττικής, τον ΕΔΣΝΑ και την εταιρεία Citipost και πολίτες προσκομίζουν στα Κινητά Πράσινα Σημεία του διαχωρισμένα ανακυκλώσιμα υλικά, τα οποία μετατρέπονται σε πόντους που εξαργυρώνονται μέσω μεγάλων επιχειρήσεων που συνεργάζονται με το πρόγραμμα.
Για περισσότερες πληροφορίες σχετικά με το πρόγραμμα, επισκεφθείτε την ιστοσελίδα  www.thegreencity.gr  ή καλέστε στο τηλ.:  2109215000.
ΕΚΚΛΗΣΗ ΓΙΑ ΠΕΡΙΟΡΙΣΜΟ ΤΗΣ ΧΡΗΣΗΣ ΝΕΡΟΥ
Ο Δήμος Πόρου, εν όψει της κορύφωσης της επισκεψιμότητας της περιοχής μας, απευθύνει έκκληση στους κατοίκους, τους επιχειρηματίες και τους επισκέπτες να κάνουν τη μέγιστη δυνατή οικονομία στη χρήση νερού, καθώς η υπερβολική κατανάλωση που ήδη σημειώνεται θέτει σε κίνδυνο την επάρκεια της υδροδοτικής ικανότητας των γεωτρήσεων, τη σωστή λειτουργία του απονιτροποιητή, αλλά και τις δυνατότητες κατάσβεσης σε περίπτωση φωτιάς.
Όπως κάθε καλοκαίρι, μεταξύ των μέτρων που υποδεικνύονται είναι η αποφυγή κάθε μη-αναγκαίας χρήσης νερού (πλυσίματα οχημάτων και αυλών, γεμίσματα δεξαμενών κτλ), ο περιορισμός των ποτισμάτων στο ελάχιστο και η χρήση εμφιαλωμένου νερού για πόση. Η σύσταση για μη-πόση του νερού του δικτύου ειδικά στο νησιωτικό τμήμα του Δήμου απευθύνεται επιπλέον και για υγειονομικούς λόγους, καθώς ο απονιτροποιητής του Δήμου δεν μπορεί να λειτουργήσει σωστά όταν οι δεξαμενές αδειάζουν.
Οι παραπάνω οδηγίες ισχύουν μέχρι και τις αρχές του Σεπτεμβρίου, καθώς η καθημερινή κατανάλωση νερού αγγίζει ήδη τα ύψιστα επίπεδα (έως και 2.500 κυβικά ημερησίως).
Ειδικά για το τμήμα του Δήμου μας στην Πελοπόννησο σημειώνεται ότι μία από τις γεωτρήσεις από τις οποίες υδροδοτείται έχει στερέψει ολοκληρωτικά, με συνέπεια οι υπόλοιπες γεωτρήσεις της περιοχής να έχουν εκτραπεί αποκλειστικά προς το Λεμονοδάσος και τις γύρω περιοχές. Με τη ρύθμιση αυτή αποκαθίσταται μεν η έλλειψη, αλλά το δίκτυο επιβαρύνεται με μεγαλύτερη πίεση με συνέπεια να προκαλούνται περισσότερες βλάβες σε αδύναμα σημεία του. Σημειώνεται ότι εντός του μήνα θα ολοκληρωθούν συμπληρωματικά έργα που θα ενισχύσουν περαιτέρω την υδροδοτική ικανότητα του συγκεκριμένου δικτύου.
Τέλος, επισημαίνεται ότι σε μεσοπρόθεσμο διάστημα τα παραπάνω προβλήματα μπορούν να επιλυθούν μόνο με την υλοποίηση του έργου αφαλάτωσης που έχει σχεδιάσει ο Δήμος, για το οποίο ενώ έχει εξασφαλισθεί η περιβαλλοντική άδεια, δεν έχει εγκριθεί μέχρι στιγμής η χρηματοδότηση από το Υπουργείο Εσωτερικών.
ΑΝΑΚΟΙΝΩΣΗ ΣΟΧ 1/2022 ΓΙΑ ΤΗΝ ΠΡΟΣΛΗΨΗ, ΜΕ ΣΥΜΒΑΣΗ ΕΡΓΑΣΙΑΣ ΙΔΙΩΤΙΚΟΥ ΔΙΚΑΙΟΥ ΟΡΙΣΜΕΝΟΥ ΧΡΟΝΟΥ, ΣΥΝΟΛΙΚΑ ΠΕΝΤΕ (5) ΑΤΟΜΩΝ ΓΙΑ ΤΗΝ ΚΑΘΑΡΙΟΤΗΤΑ ΣΧΟΛΙΚΩΝ ΜΟΝΑΔΩΝ ΣΤΟΝ ΔΗΜΟ ΠΟΡΟΥ, ΓΙΑ ΤΟ ΔΙΔΑΚΤΙΚΟ ΕΤΟΣ 2022-2023
Ο Δήμος Πόρου, σύμφωνα με την Ανακοίνωση με αρ. πρωτ. 4857/29.07.2022 (ΣΟΧ 1/2022) – ΑΔΑ: 6ΟΟΝΩΞΝ-ΝΟΑ, ανακοινώνει την πρόσληψη, με σύμβαση εργασίας ιδιωτικού δικαίου ορισμένου χρόνου, συνολικά πέντε (5) ατόμων, εκ των οποίων τρεις (3) με σύμβαση μερικής απασχόλησης 6 ώρες/ημέρα και δύο (2) με σύμβαση μερικής απασχόλησης 3 ώρες/ημέρα, με ειδικότητα ΥΕ ΚΑΘΑΡΙΣΤΕΣ/-ΣΤΡΙΕΣ ΣΧΟΛΙΚΩΝ ΜΟΝΑΔΩΝ, για την καθαριότητα σχολικών μονάδων στον Δήμο Πόρου, για το Διδακτικό Έτος 2022-2023.
Προθεσμία υποβολής αιτήσεων από Τρίτη 2 Αυγούστου 2022 έως και Τρίτη 16 Αυγούστου 2022.
Οι αιτήσεις υποβάλλονται ηλεκτρονικά στην ακόλουθη διεύθυνση: info@poros.gr. Μαζί με την αίτηση υποβάλλονται υποχρεωτικά τα απαιτούμενα δικαιολογητικά για την απόδειξη των προσόντων, λοιπών ιδιοτήτων τους και της εμπειρίας.
Η αίτηση συμμετοχής, που θα υποβληθεί ηλεκτρονικά, πρέπει απαραιτήτως να εμφανίζεται υπογεγραμμένη, με φυσική υπογραφή. Ανυπόγραφες αιτήσεις δεν θα γίνονται δεκτές.
Δείτε τα παρακάτω αρχεία:
Αίτηση – Υπεύθυνη Δήλωση (PDF)
Έντυπο κενής Υπεύθυνης Δήλωσης (PDF)
ΕΚΔΗΛΩΣΕΙΣ 30 & 31.7.2022
Επισυνάπτουμε πληροφορίες αναφορικά με τις εκδηλώσεις που είναι προγραμματισμένες στον Δήμο μας σήμερα και αύριο:
• Σάββατο 30.7.2022, στις 21:00 στο αμφιθέατρο του κτηρίου Συγγρού: Θεατρική παράσταση «Η ιστορία ενός σκύλου που τον έλεγαν πιστό».
• Κυριακή 31.7.2022, στις 21:30 στην πλατεία Ηρώων: Συναυλία Νίκου Πορτοκάλογλου.
Δείτε το σχετικό δελτίο τύπου για τη θεατρική παράσταση εδώ.
ΔΙΑΚΗΡΥΞΗ ΔΙΑΓΩΝΙΣΜΟΥ ΓΙΑ ΤΗΝ ΥΛΟΠΟΙΗΣΗ ΤΟΥ ΕΡΓΟΥ «ΔΙΑΜΟΡΦΩΣΗ ΕΛΕΥΘΕΡΟΥ ΧΩΡΟΥ Ο.Τ. 382 ΤΟΥ ΠΟΛΕΟΔΟΜΙΚΟΥ ΣΧΕΔΙΟΥ ΠΟΡΟΥ ΤΡΟΙΖΗΝΙΑΣ»
Ο Δήμος Πόρου διακηρύσσει ανοικτή διαδικασία επιλογής αναδόχου για το έργο με τίτλο «Διαμόρφωση ελεύθερου χώρου Ο.Τ. 382 του Πολεοδομικού Σχεδίου Πόρου Τροιζηνίας», συνολικού προϋπολογισμού 225.000,00€ (συμπεριλαμβανομένου του Φ.Π.Α.), που θα διεξαχθεί σύμφωνα με τις διατάξεις του Ν. 4412/2016, και καλεί τους ενδιαφερόμενους οικονομικούς φορείς να υποβάλουν προσφορά για την ανάδειξη του αναδόχου κατασκευής του ως άνω έργου.
Προθεσμία υποβολής προσφορών: έως 29.8.2022 στις 14:00.
Κατεβάστε εδώ τον φάκελο με τα σχετικά έγγραφα.
ΟΛΟΚΛΗΡΩΣΗ ΕΘΕΛΟΝΤΙΚΗΣ ΑΙΜΟΔΟΣΙΑΣ ΙΟΥΛΙΟΥ 2022
Ολοκληρώθηκε η εθελοντική αιμοδοσία της τράπεζας αίματος του Δήμου μας που πραγματοποιήθηκε στις 22, 23 και 24 Ιουλίου. Συνολικά προσήλθαν 102 αιμοδότες, εκ των οποίων εγκρίθηκε η αιμοδοσία των 101, αριθμοί ικανοποιητικοί δεδομένης της τρέχουσας υγειονομικής κατάστασης, ενώ τηρήθηκαν όλα τα υγειονομικά μέτρα προστασίας που υποδεικνύει το ΕΚΕΑ και ο ΕΟΔΥ.
Ο Δήμος Πόρου ευχαριστεί όλους τους αιμοδότες για την προσέλευσή τους, το Ιπποκράτειο Νοσοκομείο και το προσωπικό του για τη σταθερή συνεργασία τους καθώς και τους χορηγούς: «Κάβα Μπιτούνη», «Το αλάτι της γης» (Ράνια Καπέτα) και την Αντιδήμαρχο Καίτη Ροΐδη.
Η ΠΛΩΤΗ ΕΚΘΕΣΗ «ΕΠΑΝΑCΥΣΤΑΣΗ ΄21» ΤΗΝ ΠΑΡΑΣΚΕΥΗ 29.7.2022 ΣΤΟ ΛΙΜΑΝΙ ΤΟΥ ΠΟΡΟΥ
Η Ιστορική και Εθνολογική Εταιρεία της Ελλάδος- Εθνικό Ιστορικό Μουσείο, το Κοινωφελές Ίδρυμα «Μαρία Τσάκος» - Διεθνές Κέντρο Ναυτικής Έρευνας και Παράδοσης και η Τράπεζα Πειραιώς, διοργανώνουν την πλωτή Έκθεση «ΕΠΑΝΑCYΣΤΑΣΗ ΄21», η οποία, την Παρασκευή 29 Ιουλίου 2022 επισκέπτεται το λιμάνι του Πόρου με το ιστιοφόρο εκπαιδευτικό σκάφος «Μάνια», στο πλαίσιο της περιήγησής της σε 20 λιμάνια της χώρας.
Το σκάφος θα βρίσκεται στην Ακτή Κανάρη (προβλήτα πρ. Αγροτικής Τράπεζας) και η Έκθεση θα είναι επισκέψιμη στο κοινό από τις 12:00 έως τις 19:00, ενώ στις 20:00 θα πραγματοποιηθεί εκδήλωση με ομιλία του επιτελούς της Υπηρεσίας Ιστορίας Ναυτικού Πλωτάρχη Αθανασίου Παπαδημητρόπουλου Π.Ν. και χαιρετισμό του Δημάρχου Πόρου Γιάννη Δημητριάδη.
Η έκθεση εντάσσεται στις Επετειακές Δράσεις για τον εορτασμό των 200 χρόνων από την Ελληνική Επανάσταση του 1821.
«ΕΠΑΝΑCYΣΤΑΣΗ ΄21: η πλωτή έκθεση»
Η Ιστορική και Εθνολογική Εταιρεία της Ελλάδος  ̶ Εθνικό Ιστορικό Μουσείο, το Κοινωφελές Ίδρυμα «Μαρία Τσάκος» Διεθνές Κέντρο Ναυτικής Έρευνας και Παράδοσης και η Τράπεζα Πειραιώς, με χαρά ανακοινώνουν ότι η προγραμματισθείσα για το 2021, στα πλαίσια των εορταστικών εκδηλώσεων για τα 200 χρόνια από την έναρξη της Ελληνικής Επανάστασης, πλωτή έκθεση κειμηλίων του ’21,  από τις Συλλογές του Μουσείου, η οποία αναβλήθηκε δύο φορές λόγω της πανδημίας Covid-19, θα πραγματοποιηθεί φέτος, αρχής γενομένης από το λιμάνι της Χίου, την Κυριακή, 26 Ιουνίου 2022.
Η Έκθεση έχει περιληφθεί στο πολύπλευρο επετειακό πρόγραμμα της Ιστορικής και Εθνολογικής Εταιρείας της Ελλάδος Εθνικό Ιστορικό Μουσείο υπό τον τίτλο «EΠANACΥΣΤΑΣΗ ΄21: η πλωτή έκθεση». Την Έκθεση θα περιαγάγει σε περίπου 20 λιμάνια της νησιωτικής Ελλάδας το ιστιοφόρο εκπαιδευτικό σκάφος «Μάνια» του Ναυτικού Λυκείου του Ιδρύματος «Μαρία Τσάκος», ευγενώς διατεθέν για τον σκοπό αυτό. Αν οι επιχειρησιακές τους ανάγκες, στη θαλάσσια περιοχή πλου του «Μάνια», το επιτρέπουν, η Έκθεση θα πλαισιώνεται από μονάδες του Πολεμικού Ναυτικού και του Λιμενικού Σώματος και στολίσκο ιδιωτικών συνοδευτικών σκαφών.
Από την πλευρά της η Τράπεζα Πειραιώς, στο πλαίσιο του πολυσχιδούς επετειακού της προγράμματος «ελεύθεροι», έχει εντάξει και υποστηρίζει τη διοργάνωση και πραγματοποίηση της πρωτότυπης αυτής πλωτής έκθεσης, όπως αντίστοιχα και τη δημιουργία του αναμνηστικού μεταλλίου της ΙΕΕΕ/ΕΙΜ.
Η Έκθεση αποσκοπεί να αναδείξει τον ναυτικό Αγώνα του ’21, τόσο με αυθεντικά κειμήλια από τις Συλλογές του Μουσείου (π.χ. ο σταυρός από το πλοίο του Μιαούλη, η αρπάγη από το πυρπολικό του Κανάρη, ναυτικά όπλα, φιλελληνικά αντικείμενα αφιερωμένα στον ναυτικό Αγώνα κ.ά.) όσο και με ψηφιακές εφαρμογές (ενδεικτικά αναφέρονται videos μικρής διάρκειας, ψηφιακές αναπαραστάσεις ναυμαχιών, ηχητικά αποσπάσματα από ιστορικές πηγές ή μουσικά κομμάτια, γραφιστικές αναπαραστάσεις, εκτυπώσεις κ.ά.).
Το αφήγημα της Έκθεσης θα ξεκινήσει από το Αιγαίο των προεπαναστατικών χρόνων και τα πρώτα βήματα για τη δημιουργία αξιόμαχων ελληνικών μονάδων απέναντι στον κυρίαρχο οθωμανικό στόλο. Θα αναδείξει ναυτότοπους, ιστορικά νησιά, κρίσιμα γεγονότα και πρόσωπα του ναυτικού Αγώνα και θα κλείσει με ιστορικά τεκμήρια που θα ενθαρρύνουν και παροτρύνουν τον επισκέπτη να στοχαστεί για τον αντίκτυπο που είχε ο ναυτικός Αγώνας στο εσωτερικό του μαχόμενου Έθνους και στην Ευρώπη γενικότερα και την τύχη των πρωταγωνιστών του μετά την απελευθέρωση.
Στους ναυτότοπους που θα επισκεφθεί η Έκθεση, συγκαταλέγονται, εκτός της Χίου (Χώρα και Καρδάμυλα), οι Οινούσσες, τα Ψαρά, η Λέσβος, η Λήμνος, η Σαμοθράκη, ο Άγιος Ευστράτιος, η Σκύρος, η Άνδρος, η Σύρος, οι Σπέτσες, η Ύδρα, ο Πόρος, η Αίγινα. Η κατάληξη της Έκθεσης είναι ο Πειραιάς. Κάτοικοι και επισκέπτες από τα ως άνω λιμάνια θα έχουν την ευκαιρία να δουν την Έκθεση αλλά και να συμμετάσχουν σε συναφείς επετειακές εκδηλώσεις, για τη διοργάνωση των οποίων θα επιληφθούν τοπικοί φορείς και η Τράπεζα Πειραιώς.
Την Έκθεση, η επίσκεψη στην οποία θα είναι ελεύθερη στο κοινό, θα συνοδεύει, εκτός από Επιμελητές και Συντηρητές του Εθνικού Ιστορικού Μουσείου, η καθηγήτρια του Τμήματος Ιστορίας και Αρχαιολογίας του Εθνικού και Καποδιστριακού Πανεπιστημίου Αθηνών κυρία Μαρία Ευθυμίου, η οποία, ευγενώς προσφερθείσα, θα πραγματοποιήσει σειρά ομιλιών για την καθοριστική συμβολή του Ναυτικού στην αίσια έκβαση του Αγώνα της Εθνικής Παλιγγενεσίας.
Το εγχείρημα της πλωτής Έκθεσης διακρίνεται, μεταξύ των εκδηλώσεων που διοργανώθηκαν για να τιμηθεί η επέτειος των 200 χρόνων από την Ελληνική Επανάσταση, ως εξαιρετικά πρωτοποριακό και πρωτότυπο. Δεν είναι, ωστόσο, χωρίς προηγούμενο στη μακρόχρονη ιστορία της Ιστορικής και Εθνολογικής Εταιρείας της Ελλάδος, η οποία, με ανάλογη ενέργεια, συγκέντρωσε, στα πρώτα χρόνια της δημόσιας παρουσίας της, το 1884, πολύτιμα κειμήλια από τα οποία δημιουργήθηκε ουσιαστικά ο πρώτος πυρήνας των συλλογών του Εθνικού Ιστορικού Μουσείου.
Η Έκθεση συμπληρώνεται από επιστημονικό κατάλογο-λεύκωμα με τίτλο «Ο ναυτικός αγώνας του 1821», μία πολύτιμη συνέκδοση της ΙΕΕΕ/ΕΙΜ και του Ιδρύματος «Μαρία Τσάκος», από τις σημαντικότερες συμβολές στις επετειακές εκδόσεις του 2021.
ΤΟΠΟΘΕΤΗΣΗ 50 ΝΕΩΝ ΠΑΓΚΑΚΙΩΝ ΑΠΟ ΤΟΝ ΔΗΜΟ ΠΟΡΟΥ
Στη τοποθέτηση 50 νέων παγκακιών προχώρησε ο Δήμος Πόρου σε κατάλληλα σημεία δημοτικών χώρων, καθώς και χώρων χερσαίας ζώνης λιμένα. Πρόκειται για σημεία στα οποία είτε δεν υπήρχαν έως σήμερα καθόλου παγκάκια, είτε υπήρχαν σε μη-επαρκή αριθμό, είτε υπήρχαν παλαιού τύπου παγκάκια που έπρεπε να αντικατασταθούν για λόγους εκσυγχρονισμού και ομοιογένειας.
Η δαπάνη για την αγορά των παγκακιών, ύψους 17.500€, χρηματοδοτήθηκε από το ευρωπαϊκό Πρόγραμμα CLLD/LEADER 2014 – 2020 «Πολιτισμός & Περιβάλλον Εν Πλω» (LEADER), στο πλαίσιο του οποίου ο Δήμος μας αναβαθμίζει τους κοινόχρηστους χώρους του, εμπλουτίζοντάς τους με νέους αστικούς εξοπλισμούς.
ΝΕΑ ΔΙΑΝΟΜΗ ΥΦΑΣΜΑΤΙΝΩΝ ΤΣΑΝΤΩΝ ΜΕ ΔΩΡΕΑ ΤΟΥ ΙΝΔΟΥ ΚΙΝΗΜΑΤΟΓΡΑΦΙΚΟΥ ΠΑΡΑΓΩΓΟΥ RAVINDAR DARIYA
Δέκα χιλιάδες (10.000) ακόμα υφασμάτινες τσάντες πολλαπλών χρήσεων με τα λογότυπα του Δήμου Πόρου, οι οποίες μεταδίδουν το μήνυμα του περιορισμού πλαστικών μιας χρήσης, διανέμονται, από σήμερα, δωρεάν σε κατοίκους και επισκέπτες του Πόρου. Οι τσάντες παραδόθηκαν, ως χορηγία, στον Δήμαρχο Πόρου Γιάννη Δημητριάδη από τον Ινδό παραγωγό του Bollywood κ. Ravindar Dariya, ο οποίος έχει επιλέξει το νησί μας για τα γυρίσματα της νέας ταινίας της εταιρίας του Big Bat Films που πρόκειται να ξεκινήσουν τον Σεπτέμβριο.
Η διανομή των τσαντών θα γίνεται από το Δημαρχείο (Γραφείο Δημάρχου) και από τα Γραφεία του Δημοτικού Λιμενικού Ταμείου.
Ο Δήμος Πόρου ευχαριστεί τον κ. Ravindar Dariya για τη σημαντική δωρεά του, καθώς και τον Ποριώτη διπλωμάτη Δημοσθένη Κοράλλη για την διαμεσολάβησή του.
Σας ενημερώνουμε ότι την Παρασκευή 22, το Σάββατο 23 και την Κυριακή 24 Ιουλίου θα πραγματοποιηθεί τριήμερη εθελοντική αιμοδοσία της Τράπεζας Αίματος του Δήμου μας στην αίθουσα εκδηλώσεων του κτ. Συγγρού, από τις 08:30 έως τις 14:30.
Τονίζεται ότι η διεξαγωγή της αιμοδοσίας θα γίνει με την τήρηση όλων των μέτρων προστασίας, τα οποία υποδεικνύει το ΕΚΕΑ και ο ΕΟΔΥ.
ΞΕΚΙΝΟΥΝ ΤΗΝ ΠΑΡΑΣΚΕΥΗ 15.7.2022 ΔΡΟΜΟΛΟΓΙΑ ΒΑΡΚΑΣ ΠΡΟΣ ΝΕΩΡΙΟ ΚΑΙ ΠΛΑΚΑ/ΑΛΥΚΗ
Ξεκινούν σήμερα Παρασκευή 15 Ιουλίου 2022, με επιδότηση του Δήμου Πόρου, δρομολόγια λέμβων από το λιμάνι του Πόρου προς το Νεώριο και την Πλάκα/Αλυκή, τα οποία θα διαρκέσουν μέχρι και την Κυριακή 4 Σεπτεμβρίου 2022. Τα δρομολόγια του Νεωρίου θα είναι τα ίδια που έχουν καθιερωθεί τα προηγούμενα χρόνια, ενώ σημαντική εξέλιξη αποτελεί η αναβίωση της «γραμμής» προς/από Πλάκα και Αλυκή, η οποία είχε λειτουργήσει τα έτη 2015 και 2017 χωρίς τα επόμενα χρόνια να υπάρξει ενδιαφέρον από κάποιον λεμβούχο για τη λειτουργία της.
Αναλυτικά τα δρομολόγια των δύο «γραμμών» θα είναι τα εξής:
1. Πόρος – Νεώριο (λέμβος «ΤΑΚΗΣ ΚΩΝΣΤΑΝΤΙΝΟΣ»)
Καθημερινά 9 δρομολόγια στις 10:00, 11:00, 12:00, 13:00, 14:00, 15:00, 18:00, 19:00 και 21:00 από το λιμάνι και στις 10:10, 11:10, 12:10, 13:10, 14:10, 15:10, 18:10, 19:10 και 21:10 από το Νεώριο. Η αφετηρία στο λιμάνι θα βρίσκεται στην περιοχή της πιάτσας ταξί και στο Νεώριο στην προβλήτα μπροστά από το εστιατόριο «Βασίλης» (Μουρτζούκος), ενώ θα υπάρχει δυνατότητα στάσης στο ξενοδοχείο Poros Image. Τιμή εισιτηρίου: 2€.
2. Πόρος – Πλάκα/Αλυκή (λέμβος «ΣΩΚΡΑΤΗΣ»)
Καθημερινά 5 δρομολόγια στις 10:00, 12:00, 14:00, 16:00 και 18:00 από το λιμάνι και στις 11:00, 13:00, 15:00, 17:00 και 19:00 από την Αλυκή. Η αφετηρία στο λιμάνι θα βρίσκεται μπροστά από το περίπτερο Μητσόπολου και η στάση στην Πλάκα θα γίνεται περίπου 15 λεπτά μετά την αναχώρηση από το λιμάνι και 10 λεπτά μετά την αναχώρηση από Αλυκή. Τιμή εισιτηρίου: 2€.
Όλα τα δρομολόγια των λέμβων προς Νεώριο, Πλακα/Αλυκή και Ασκέλι/Μοναστήρι θα βρίσκονται αναρτημένα στα ελληνικά και στα αγγλικά στο www.poros.gr (Ενότητα: «Δρομολόγια Τοπικών Συγκοινωνιών»).
ΕΠΕΚΤΕΙΝΕΤΑΙ ΚΑΙ ΣΤΟ ΗΠΕΙΡΩΤΙΚΟ ΤΜΗΜΑ ΤΟΥ ΔΗΜΟΥ ΠΟΡΟΥ ΤΟ ΠΡΟΓΡΑΜΜΑ «ΒΟΗΘΕΙΑ ΣΤΟ ΣΠΙΤΙ»
Ο Δήμος Πόρου ανακοινώνει την επέκταση των υπηρεσιών της κοινωνικής δομής «Βοήθεια στο Σπίτι» και στο τμήμα του Δήμου στην Πελοπόννησο από την περιοχή της Μπούγιας έως και το Καραπολίτι. Το Πρόγραμμα «Βοήθεια στο Σπίτι» παρέχει υπηρεσίες κατ' οίκον σε ηλικιωμένους, σε άτομα με αναπηρία και σε ασθενείς που αναρρώνουν, εφόσον οι ανωτέρω διαβιούν μόνοι τους και δεν μπορούν να φροντίσουν επαρκώς τον εαυτό τους ή βιώνουν καταστάσεις απομόνωσης ή οικογενειακής κρίσης. Στο πλαίσιο του Προγράμματος παρέχονται πρωτοβάθμιες υπηρεσίες υγείας από νοσηλεύτρια, όπως κατ' οίκον επισκέψεις για τη μέτρηση της πίεσης, συνταγογράφηση φαρμάκων, συνοδεία σε νοσοκομεία για εξετάσεις κ.ά, καθώς και από οικογενειακή βοηθό που αναλαμβάνει διεκπεραίωση εξωτερικών εργασιών, καθαριότητα του σπιτιού και προσφορά συντροφιάς. Το Πρόγραμμα υλοποιείται από τον Δήμο Πόρου με χρηματοδότηση του Υπουργείου Εσωτερικών η οποία καταβάλλεται μέσω της ΕΕΤΑ και απευθύνεται σε κάθε ενδιαφερόμενο που πληροί τα κριτήρια εγγραφής που ορίζονται από το νόμο.
Κάθε ενδιαφερόμενος από το ηπειρωτικό τμήμα του Δήμου ή από το νησί του Πόρου, που επιθυμεί να εγγραφεί στο Πρόγραμμα, μπορεί να επικοινωνεί με τα τηλέφωνα 2298029099 και 6940693069 κάθε μέρα εκτός Σ&Κ και ώρες 09:00 έως 13:00.
ΠΡΟΒΟΛΗ ΤΟΥ ΠΟΡΟΥ ΣΤΑ ΜΕΓΑΛΑ Μ.Μ.Ε.
Σε όλα σχεδόν τα μεγάλα τηλεοπτικά κανάλια της χώρας προβλήθηκε ο Πόρος τις προηγούμενες ημέρες, στο πλαίσιο press trip που διοργάνωσε η δημοτική αρχή με αφορμή το 4ο Φεστιβάλ Χειροτεχνίας. Ειδικότερα, ζωντανές συνδέσεις και ρεπορτάζ από το νησί μας μεταδόθηκαν σε εκπομπές της πρωινής ζώνης και στα δελτία ειδήσεων στην ΕΡΤ, τον ΣΚΑΪ, τον ΑΛΦΑ, το MEGA και το ΟPEN, προβάλλοντας στο πανελλήνιο κοινό όμορφες εικόνες του νησιού και μεταφέροντας χρήσιμες ταξιδιωτικές πληροφορίες για τον Πόρο.
Ο Δήμος Πόρου επιθυμεί να ευχαριστήσει τα ανωτέρω κανάλια για την διάθεση τόσο πολύτιμου τηλεοπτικού χρόνου στο πρόγραμμά τους, τους δημοσιογράφους Ελένη Λαζάρου και Χρήστο Νέζο για τα αναλυτικά ρεπορτάζ τους, καθώς και τις ακόλουθες επιχειρήσεις και φορείς που υποστήριξαν - κατόπιν παράκλησης της δημοτικής αρχής- τις ανάγκες του συγκεκριμένου press trip:
• Sirene Blue Resort
• Colona Sea Side
• Εργάνη & Ef zin
ΤΗΝ ΠΕΜΠΤΗ 14.7.2022 ΣΤΟ ΝΕΟ ΔΥΤΙΚΟ ΛΙΜΑΝΙ ΤΟΥ ΠΟΡΟΥ ΑΝΤΑΛΛΑΣΟΥΜΕ ΑΝΑΚΥΚΛΩΣΙΜΑ ΥΛΙΚΑ ΜΕ ΠΟΝΤΟΥΣ ΓΙΑ ΑΓΟΡΕΣ ΑΠΟ ΜΕΓΑΛΕΣ ΕΠΙΧΕΙΡΗΣΕΙΣ
Την Πέμπτη 14.7.2022 θα πραγματοποιηθεί η μηνιαία επίσκεψη του Κινητού Πράσινου Σημείου THE GREEN CITY, στο Νέο Δυτικό Λιμάνι Πόρου, απέναντι από τα εκδοτήρια εισιτηρίων του πορθμείου από τις 09:00 έως τις 16:00.
Το πρόγραμμα THE GREEN CITY υλοποιείται σε συνεργασία με την Περιφέρεια Αττικής, τον ΕΔΣΝΑ και την εταιρεία Citipost και πολίτες προσκομίζουν στα Κινητά Πράσινα Σημεία του διαχωρισμένα ανακυκλώσιμα υλικά, τα οποία μετατρέπονται σε πόντους που εξαργυρώνονται μέσω μεγάλων επιχειρήσεων που συνεργάζονται με το πρόγραμμα.
Για περισσότερες πληροφορίες σχετικά με το πρόγραμμα, επισκεφθείτε την ιστοσελίδα  www.thegreencity.gr  ή καλέστε στο τηλ.:  2109215000.
ΔΙΑΚΗΡΥΞΗ ΔΗΜΟΠΡΑΣΙΑΣ ΓΙΑ ΤΗΝ ΕΚΠΟΙΗΣΗ ΚΙΝΗΤΩΝ ΠΡΑΓΜΑΤΩΝ
Ο Δήμαρχος Πόρου διακηρύσσει πλειοδοτική, φανερή και προφορική δημοπρασία για την εκποίηση κινητών πραγμάτων, η οποία θα διεξαχθεί την Πέμπτη 21.7.2022 και ώρα 12:00 στο Δημοτικό Κατάστημα.
Δείτε τους όρους της Διακήρυξης.
ΕΝΑΡΞΗ ΔΡΟΜΟΛΟΓΙΩΝ ΒΑΡΚΑΣ ΑΠΟ ΛΙΜΑΝΙ ΠΡΟΣ ΑΣΚΕΛΙ, ΝΕΩΡΙΟ ΚΑΙ ΑΛΥΚΗ
Ο Δήμος Πόρου ενημερώνει ότι από σήμερα Παρασκευή 8 Ιουλίου 2022 ξεκινούν τα καθημερινά δρομολόγια βάρκας από το λιμάνι του Πόρου προς το Ασκέλι και το Μοναστήρι, ενώ την Παρασκευή 15 Ιουλίου θα ξεκινήσουν τα δρομολόγια προς Νεώριο, αλλά και προς την Αλυκή, όλα έως την Κυριακή 4 Σεπτεμβρίου.
Τα δρομολόγια της γραμμής Ασκελίου, στην οποία θα δραστηριοποιείται και φέτος η λέμβος «ΤΖΩΝ ΝΑΚΗΣ» θα είναι για αρχή τα ακόλουθα: 10:00, 12:00, 14:00, 17:00, 18:00 και 19:00 αναχώρηση από Λιμάνι (απέναντι από το καφέ Τυρόπουλου), άφιξη στο Ασκέλι (κεντρική προβλήτα «10 ης στάσης»), αναχώρηση από Ασκέλι «και τέταρτο», άφιξη στο Μοναστήρι περίπου «και 25». Τα δρομολόγια επιστροφής θα ξεκινούν «και μισή» από το Μοναστήρι και «παρά 20» από το Ασκέλι, ενώ και προς τις δύο κατευθύνσεις θα υπάρχει δυνατότητα στάσης στο ξενοδοχείο Σιρένε. Τιμή εισιτηρίου: 2€.
Σημειώνεται ότι τα δρομολόγια εκτελούνται με επιδότηση του Δήμου Πόρου και ότι οι λεμβούχοι στους οποίους έγιναν οι σχετικές αναθέσεις ήταν οι μοναδικοί που ανταποκρίθηκαν στην πρόσκληση που απηύθυνε ο Δήμος στο Σωματείο Λεμβούχων στις 14.6.2022 για την ανάληψη των γραμμών Ασκελίου, Νεωρίου, Αλυκής και Πούντας, με επιθυμητή έναρξη από 1.7.2022.
ΔΙΑΝΟΜΗ ΕΠΙΚΟΙΝΩΝΙΑΚΟΥ ΥΛΙΚΟΥ ΠΕΡΙΒΑΛΛΟΝΤΙΚΗΣ ΕΥΘΥΝΗΣ ΑΠΟ ΤΟΝ ΔΗΜΟ ΠΟΡΟΥ
Σε μια ακόμα πρωτοποριακή κίνηση προχωράει ο Δήμος Πόρου, διανέμοντας από σήμερα επικοινωνιακό υλικό περιβαλλοντικής ευθύνης στους κατοίκους, τους επιχειρηματίες και τους επισκέπτες της περιοχής.
Ειδικότερα, το υλικό που θα διανεμηθεί είναι το εξής:
• 4.000 δίπτυχα φυλλάδια, στα οποία εκτίθεται συνοπτικά το ζήτημα των ιχθυοτροφείων και η αντίθεση του Δήμου στη δημιουργία βιομηχανικής Περιοχής Οργανωμένης Ανάπτυξης Υδατοκαλλιεργειών (ΠΟΑΥ).
• 1.000 μικρά χάρτινα σταντς που τοποθετούνται στα τραπέζια των καταστημάτων εστίασης, με τα οποία οι επισκέπτες ενημερώνονται για το ζήτημα της ΠΟΑΥ και παραπέμπονται με QR code στην ιστοσελίδα του Δήμου για περισσότερες πληροφορίες.
• 2.000 κρεμαστά καρτελάκια (doorhangers) για τις πόρτες των μπάνιων των καταλυμάτων, με τα οποία οι επισκέπτες παρακαλούνται να κάνουν οικονομία και ορθή χρήση νερού και ενημερώνονται για την πολιτική αλλαγής πετσετών.
• 2.000 οβάλ καρτελάκια για τα κρεβάτια των καταλυμάτων, με τα οποία οι επισκέπτες ενημερώνονται για την πολιτική αλλαγής κλινοσκεπασμάτων.
Όλο το ανωτέρω υλικό, το οποίο είναι γραμμένο στα ελληνικά και τα αγγλικά και θα παρουσιαστεί αναλυτικότερα με επόμενες δημοσιεύσεις, θα διανεμηθεί από την ερχόμενη Δευτέρα σε όλες τις τουριστικές επιχειρήσεις του νησιού, ενώ όσοι επιθυμούν μπορούν να το προμηθεύονται ήδη από σήμερα απευθείας από το Γραφείο Δημάρχου (τηλ. 22980 20512).
Η δαπάνη για την αγορά του υλικού, κόστους 2.529€, έγινε με χορηγία του Δημάρχου Πόρου Γιάννη Δημητριάδη και η γραφιστική επιμέλεια - αφιλοκερδώς- από την Μαρία Ζεντέλη.
ΝΕΟΣ ΥΠΟΒΡΥΧΙΟΣ ΚΑΘΑΡΙΣΜΟΣ ΣΤΟ ΛΙΜΑΝΙ ΤΟΥ ΠΟΡΟΥ
Ένας ακόμα υποβρύχιος καθαρισμός στο λιμάνι του Πόρου πραγματοποιήθηκε την Τετάρτη 22.6.2022 από την Aegean Rebreath και τον Δήμο μας. Αυτή τη φορά στη δράση συμμετείχαν και 40 διάσημοι Γερμανοί επισκέπτες που ταξίδεψαν για τον σκοπό αυτό στον Πόρο με 10 ιστιοπλοϊκά καταμαράν, ενώ υπήρχε τηλεοπτική κάλυψη από μεγάλα γερμανικά Μ.Μ.Ε.
Όπως και τις προηγούμενες φορές, από τον βυθό ανασύρθηκαν εκατοντάδες αντικείμενα, όπως ποτήρια, σχοινιά, σίδερα κ.ά., τα οποία έχουν συσσωρευτεί εκεί επί δεκαετίες -όπως και σε κάθε λιμάνι- λόγω των καιρικών συνθηκών (αέρας, βροχή, όμβρια) αλλά και λόγω ανεύθυνων συμπεριφορών.
Στο περιθώριο της δράσης έγιναν επίσης υποβρύχιες λήψεις από ειδικό ρομπότ στον βυθό στις περιοχές των ιχθυοτροφείων, όπου καταγράφηκαν εικόνες απόλυτης απουσίας ζωής (φύκια, ψάρια) και κυριαρχίας ενός απέραντου πέπλου ιζήματος, το οποίο προκαλείται από τη διάχυση των αποβλήτων της ιχθυοκαλλιέργειας.
ΕΝΙΣΧΥΣΗ ΤΟΥ ΕΘΕΛΟΝΤΙΚΟΥ ΠΥΡΟΣΒΕΣΤΙΚΟΥ ΚΛΙΜΑΚΙΟΥ ΠΟΡΟΥ ΜΕ 5 ΕΠΑΓΓΕΛΜΑΤΙΕΣ ΠΥΡΟΣΒΕΣΤΕΣ ΓΙΑ ΤΟ 2022
Ο Δήμαρχος Πόρου, Γιάννης Δημητριάδης, ευχαριστεί δημόσια τον Αρχηγό του Πυροσβεστικού Σώματος Αντιστράτηγο κ. Αλ. Ράπανο και τον Υπουργό Κλιματικής Κρίσης & Πολ. Προστασίας κ. Χρ. Στυλιανίδη για την ανταπόκρισή τους στο αίτημά του για ενίσχυση της αντιπυρικής προστασίας του νησιού του Πόρου, με την τοποθέτηση 5 επαγγελματιών πυροσβεστών στο Εθελοντικό Κλιμάκιο Πόρου για την αντιπυρική περίοδο του 2022.
Στο ΕΠΚ, το οποίο ιδρύθηκε το 2018 με πρωτοβουλία του Δήμου Πόρου, υπηρετούν 13 εθελοντές και 3 επαγγελματίες πυροσβέστες, ενώ ο Δήμος παρέχει τον χώρο, τα οχήματα και τις δαπάνες για τη λειτουργία του. Το 2020 η Πολιτεία ίδρυσε 80 επαγγελματικά Εποχιακά Πυροσβεστικά Κλιμάκια σε διάφορες περιοχές της χώρας, αλλά δυστυχώς όχι στον Πόρο, ενώ, με μία ακόμα ατυχή για την περιοχή μας απόφαση, την αντιπυρική περίοδο του 2021 οι περιπολίες του Πυροσβεστικού Σταθμού Τροιζηνίας στο νησί μας μειώθηκαν κατά το ήμισυ (από 2 ημερησίως σε 1).
Όταν έγιναν αντιληπτά τα ανωτέρω, η δημοτική αρχή Πόρου με διαδοχικά έγγραφά της ζήτησε από την ηγεσία της Πυροσβεστικής την ενίσχυση της πυροπροστασίας του νησιού, πράγμα που έγινε αποδεκτό, με συνέπεια εδώ και λίγες ημέρες να έχουν ήδη εγκατασταθεί στο νησί μας οι 5 νέοι πυροσβέστες, τους οποίους και καλωσορίζουμε.
Τέλος, κάθε δημοσίευση που αναφέρεται στην πολιτική προστασία του νησιού αποτελεί και μια ευκαιρία για να επαναλαμβάνουμε το μεγάλο «ευχαριστώ» που οφείλουμε στους 13 Ποριώτες εθελοντές πυροσβέστες που διαθέτουν απολύτως αφιλοκερδώς αναρίθμητες ώρες από την ζωή τους για να προστατεύουν τις ζωές και τις περιουσίες των υπόλοιπων συμπολιτών τους και το φυσικό περιβάλλον του νησιού, καθώς και τους 3 μόνιμους πυροσβέστες το Ε.Π.Κ. Πόρου.
ΔΩΡΕΑ ΑΠΙΝΙΔΩΤΗ ΑΠΟ ΤΟΝ κ. ΘΕΟΔΩΡΟ ΘΕΟΔΩΡΟΥ
Μια σημαντική δωρεά ύψους 1.014€ για την αγορά ενός νέου απινιδωτή για τον Δήμο Πόρου έκανε ο κ. Θεόδωρος Θεοδώρου στην μνήμη της συζύγου του Σοφίας Κλάδου – Θεοδώρου η οποία απεβίωσε το 2021.
Η δημοτική αρχή Πόρου και ο Δήμαρχος, Γιάννης Δημητριάδης, ευχαριστούν ιδιαίτερα τον κ. Θεοδώρου και την οικογένειά του για την σημαντική χειρονομία τους και εκφράζουν τα ειλικρινή τους συλλυπητήρια για την απώλειά τους.
ΔΙΑΝΟΜΗ ΤΟΠΙΚΟΥ ΣΧΕΔΙΟΥ ΑΝΤΙΜΕΤΩΠΙΣΗΣ ΚΑΤΑΣΤΡΟΦΩΝ
Διανέμεται τις ημέρες αυτές από τον Δήμο Πόρου σε όλα τα σπίτια και τις επιχειρήσεις του Δήμου το Τοπικό Σχέδιο Αντιμετώπισης Καταστροφών, στο οποίο καταγράφονται όλες οι προβλεπόμενες ενέργειες που πρέπει να γίνουν από τους πολίτες και τις αρχές, για την πρόληψη και αντιμετώπιση φυσικών ή άλλων καταστροφών. Το Σχέδιο έχει συνταχθεί από τον Δήμαρχο Γιάννη Δημητριάδη και ισχύει ως τοπική κανονιστική πράξη από τα τέλη του 2021. Η θεσμοθέτηση ενός τέτοιου σχεδίου με αναφορά σε όλες τις τοπικές ιδιαιτερότητες και καταγραφή διαφορετικών σεναρίων καταστροφών, αποτελεί μια πρωτοποριακή πρακτική, ειδικά για έναν μικρό νησιωτικό Δήμο, η οποία στοχεύει στην εξασφάλιση του μέγιστου βαθμού ετοιμότητας και ανταπόκρισης στην απευκταία περίπτωση εκδήλωσης πυρκαγιάς, πλημμύρας και άλλων φυσικών ή τεχνολογικών καταστροφών.
Η λειτουργικότητα του Σχεδίου δοκιμάστηκε την Παρασκευή 10.6.2022 στο πλαίσιο μιας ακόμα πρωτοποριακής πρακτικής προσομοίωσης αντιμετώπισης πυρκαγιάς. Το σενάριό της άσκησης αφορούσε πυρκαγιά στο ΒΑ τμήμα του νησιού του Πόρου με άμεση απειλή των Οικισμών Ασκελίου και Συνοικισμού και ανάγκη οργανωμένης απομάκρυνσης του πληθυσμού. Η άσκηση διοργανώθηκε από τον Δήμο Πόρου σε συνεργασία με το Εθελοντικό Πυροσβεστικό Κλιμάκιο, το Α.Τ., το Λιμεναρχείο και το Κ.Ε. Πόρος και σε αυτήν συμμετείχε το προσωπικό των ανωτέρω Υπηρεσιών, καθώς και εκπρόσωποι του Δασαρχείου, του Δημ. Λιμενικού Ταμείου και του ΔΕΔΔΗΕ.
Σημειώνεται, τέλος, ότι η δαπάνη για την εκτύπωση και διανομή του Σχεδίου μέσω των ΕΛΤΑ καλύφθηκε από τον Δήμαρχο Γιάννη Δημητριάδη.
ΤΗΝ ΤΕΤΑΡΤΗ 22.6.2022 ΣΤΟ ΝΕΟ ΔΥΤΙΚΟ ΛΙΜΑΝΙ ΤΟΥ ΠΟΡΟΥ ΑΝΤΑΛΛΑΣΣΟΥΜΕ ΑΝΑΚΥΚΛΩΣΙΜΑ ΥΛΙΚΑ ΜΕ ΠΟΝΤΟΥΣ ΓΙΑ ΑΓΟΡΕΣ ΑΠΟ ΜΕΓΑΛΕΣ ΕΠΙΧΕΙΡΗΣΕΙΣ
Την Τετάρτη 22.6.2022 θα πραγματοποιηθεί η μηνιαία επίσκεψη του Κινητού Πράσινου Σημείου THE GREEN CITY, στο Νέο Δυτικό Λιμάνι Πόρου, απέναντι από τα εκδοτήρια εισιτηρίων του πορθμείου από τις 09:00 έως τις 16:30.
Το πρόγραμμα THE GREEN CITY υλοποιείται σε συνεργασία με την Περιφέρεια Αττικής, τον ΕΔΣΝΑ και την εταιρεία Citipost και πολίτες προσκομίζουν στα Κινητά Πράσινα Σημεία του διαχωρισμένα ανακυκλώσιμα υλικά, τα οποία μετατρέπονται σε πόντους που εξαργυρώνονται μέσω μεγάλων επιχειρήσεων που συνεργάζονται με το πρόγραμμα.
Για περισσότερες πληροφορίες σχετικά με το πρόγραμμα, επισκεφθείτε την ιστοσελίδα  www.thegreencity.gr  ή καλέστε στο τηλ.:  2109215000.
ΣΥΝΑΝΤΗΣΗ ΤΩΝ ΔΗΜΑΡΧΩΝ ΤΩΝ ΜΙΚΡΩΝ ΝΗΣΙΩΝ ΜΕ ΤΟΝ ΠΡΩΘΥΠΟΥΡΓΟ
Με τον Πρωθυπουργό κ. Κυριάκο Μητσοτάκη συναντήθηκαν στο Μέγαρο Μαξίμου οι Δήμαρχοι των νησιών της χώρας με πληθυσμό έως 5.000 κατοίκους, μεταξύ των οποίων και ο Πόρος, προκειμένου να συζητήσουν τα ζητήματα που τους απασχολούν.
Στο πλαίσιο της τοποθέτησής του, ο Δήμαρχος Πόρου Ιωάννης Δημητριάδης ανέφερε στον κ. Πρωθυπουργό τα εξής:
• Επεσήμανε τις θετικές συνέπειες των διατάξεων που έχει θεσπίσει η Κυβέρνηση αναφορικά με τις δυνατότητες σύναψης Προγραμματικών Συμβάσεων μεταξύ Δήμων και Δικτύων, τις οποίες έχει αξιοποιήσει στο έπακρο ο Δήμος Πόρου, όντας σήμερα ο πρώτος και μόνος Δήμος που έχει ενισχύσει με αυτόν τον τρόπο το προσωπικό της Τεχνικής του Υπηρεσίας με 5 άτομα.
• Επεσήμανε ότι, τα νησιά της Αττικής αντιμετωπίζουν σοβαρό έλλειμα θεσμικής εκπροσώπησης, καθώς η υπαγωγή τους στην Περιφέρεια Αττικής και στην εκλογική Περιφέρεια Ά Πειραιά & Νήσων τους στερεί τη δυνατότητα που έχουν τα υπόλοιπα νησιά της χώρας να εκπροσωπούνται ικανοποιητικά στα ανώτερα επίπεδα Διοίκησης και κατέθεσε την άποψη υπέρ της δημιουργίας αυτόνομης εκλογικής Περιφέρειας για τα νησιά της Π.Ε. Νήσων από την Αίγινα και νότια.
• Επανέλαβε το πάγιο αίτημα των Δήμων Πόρου, Κυθήρων, Μήλου, Σκοπέλου και Σπετσών για αύξηση του πληθυσμιακού ορίου χαρακτηρισμού των νησιωτικών Δήμων ως «μικρών» από τις 3.500 στις 5.000 κατοίκους, ώστε να ισχύουν και για αυτούς σε μόνιμη βάση οι πρόνοιες που ισχύουν για τους «μικρούς» Δήμους (3 ος Αντιδήμαρχος με αντιμισθία, 3 ος Ειδικός Συνεργάτης Δημάρχου, ετήσια ειδική χρηματοδότηση) και που μόνο εκτάκτως έχουν δοθεί την τρέχουσα περίοδο στους εν λόγω 5 Δήμους από την σημερινή Κυβέρνηση.
• Ζήτησε να αντιμετωπιστεί νομοθετικά η αδικία που υπάρχει σε βάρος αρκετών νησιωτικών Δήμων οι οποίοι υποχρεώνονται από τους Περιφερειακούς Σχεδιασμούς Διαχείρισης Απορριμμάτων να επιβαρύνονται με δυσβάσταχτες δαπάνες μεταφοράς των απορριμμάτων τους (π.χ. οι Δήμοι του Αργοσαρωνικού καθημερινά στην Φυλή) χωρίς να λαμβάνουν καμία απολύτως οικονομική αντιστάθμιση.
• Πρότεινε να προβλεφθεί με νομοθετική ρύθμιση η δυνατότητα για τα Δημοτικά Λιμενικά Ταμεία να επανακαθορίσουν τις χερσαίες ζώνες λιμένα ευθύνης τους με χρηματοδοτική βοήθεια από το Υπουργείο Ναυτιλίας και με συγκεκριμένη προθεσμία για την έγκριση των σχετικών πράξεων.
• Τόνισε ότι τα προβλήματα που εξέθεσαν πολλοί συνάδελφοι από ακριτικά νησιά σχετικά με τις τοπικές δομές υγείας, ισχύουν εξίσου και στον Πόρο, όπου το Πολυδύναμο Περιφερειακό Ιατρείο υπολειτουργεί με μία ιατρό μόνο κάποια πρωινά και ζήτησε άμεση ενίσχυσή του.
• Τέλος, αναφέρθηκε στο μείζον ζήτημα της δημιουργίας βιομηχανικής ζώνης ιχθυοτροφείων και επεσήμανε ότι ο Πόρος είναι ο μοναδικός μικρός νησιωτικός Δήμος στον οποίο προβλέπεται η δημιουργία Π.Ο.Α.Υ., γεγονός που επιβεβαιώνει ότι πρόκειται για ένα ακραίο λάθος του σχεδιασμού το οποίο πρέπει οπωσδήποτε να διορθωθεί. Κλείνοντας, τόνισε ότι το λάθος αυτό μπορεί να διορθωθεί μόνο από τον ίδιο τον κ. Πρωθυπουργό και τον προσκάλεσε στον Πόρο προκειμένου να ανακοινώσει τη ματαίωση του εν λόγω καταστροφικού σχεδιασμού.
ΕΠΙΣΗΜΑΝΣΗ ΓΙΑ ΤΗΡΗΣΗ ΤΩΝ ΚΥΚΛΟΦΟΡΙΑΚΩΝ ΡΥΘΜΙΣΕΩΝ ΚΑΙ ΛΟΙΠΩΝ ΚΑΝΟΝΩΝ ΣΤΟΥΣ Κ/Χ ΧΩΡΟΥΣ
Εν όψει του τριήμερου του Αγ. Πνεύματος, στο οποίο αναμένεται απόλυτη πληρότητα του νησιού, ο Δήμος Πόρου καλεί τους επιχειρηματίες και τους κατοίκους να φροντίσουν για την τήρηση όλων των μέτρων που ισχύουν στους κοινόχρηστους χώρους, ώστε το νησί μας να παρουσιάζει όλη την τουριστική περίοδο την εικόνα και την λειτουργικότητα που πρέπει. Ειδικότερα οι τομείς στους οποίους πρέπει να δώσουν όλοι ιδιαίτερη έμφαση είναι οι εξής:
• ΚΥΚΛΟΦΟΡΙΑΚΑ: τήρηση όλων των τοπικών ρυθμίσεων και των γενικών κανόνων του Κ.Ο.Κ. Οι τοπικές ρυθμίσεις στο κέντρο του Πόρου είναι πλέον γνωστές σε όλους και υποδεικνύονται παντού από σχετική σήμανση, ενώ στις υπόλοιπες περιοχές θα πρέπει να δίνεται ιδιαίτερη προσοχή στα θέματα ορίων ταχύτητας (έως 30χλμ) και απαγόρευσης στάθμευσης λόγω στενότητας των οδών (π.χ. οδοί προς Ασκέλι και Νεώριο, εσωτερικό Ασκελίου).
• ΚΑΘΑΡΙΟΤΗΤΑ: τήρηση των αυτονόητων οδηγιών που είναι γραμμένες σε όλους τους κάδους (όχι απορρίμματα εκτός κάδων, κλείσιμο καπακιών), όχι κλαδέματα και ογκώδη απορρίμματα στους δρόμους, συνεργασία με το πρόγραμμα απευθείας αποκομιδής από τα μαγαζιά στο κέντρο.
• ΚΟΙΝΟΧΡΗΣΤΟΙ ΧΩΡΟΙ: τήρηση των ορίων των παραχωρήσεων, τήρηση του προβλεπόμενου αριθμού τραπεζιών και χρήση των «πρόσθετων» παραχωρήσεων για την αραίωσή τους και όχι για την παράνομη αύξησή τους, απόσταση 0,5μ. των τραπεζιών από την κίτρινη γραμμή του πεζοδρόμου, όχι τοποθέτηση ταμπελών και άλλων προωθητικών αντικειμένων εκτός των παραχωρούμενων χώρων.
Σε σύσκεψη που πραγματοποίησε η δημοτική αρχή Πόρου με τον Διοικητή του Α.Τ. και τον Λιμενάρχη Πόρου, συζητήθηκαν αναλυτικά όλα τα προβλήματα που παρατηρούνται μέχρι σήμερα αναφορικά με τη μη-τήρηση των κυκλοφοριακών ρυθμίσεων και διαπιστώθηκε ανάγκη αυστηροποίησης των ελέγχων. Όπως τόνισε ο Δήμαρχος Πόρου, και συμφώνησαν οι δύο αρμόδιοι Διοικητές, δεν μπορεί να υπάρξει πλέον καμία περίοδος χάριτος για όσους συνεχίζουν να παραβιάζουν και να αγνοούν τα μέτρα, καθώς το νησί μας στο εξής θα υποδέχεται χιλιάδες επισκέπτες και όλα θα πρέπει να λειτουργούν στην εντέλεια.
ΔΙΕΝΕΡΓΕΙΑ ΑΣΚΗΣΗΣ ΠΡΟΣΟΜΟΙΩΣΗΣ ΠΥΡΚΑΓΙΑΣ ΤΗΝ ΠΑΡΑΣΚΕΥΗ 10.6.2022
Ενημερώνουμε ότι την Παρασκευή 10 Ιουνίου στις 11:00π.μ. θα διενεργηθεί άσκηση προσομοίωσης πυρκαγιάς στην περιοχή βορείως του Ασκελίου. Η άσκηση διοργανώνεται από τον Δήμο Πόρου σε συνεργασία με την Πυροσβεστική, την Αστυνομία, το Λιμεναρχείο, το Δασαρχείο και το Κ.Ε. Πόρος και σε αυτή θα τεθεί σε εφαρμογή το πρωτοποριακό Τοπικό Σχέδιο Δράσεων Αντιμετώπισης Φυσικών Καταστροφών (Τ.Σ.Δ.Α.Φ.Κ.) που έχει θεσμοθετήσει ο Δήμος από τα τέλη του 2021.
Στην άσκηση θα συμμετέχει μόνο το προσωπικό των ανωτέρω Υπηρεσιών και η παρούσα ενημέρωση προς τους κατοίκους και επισκέπτες γίνεται μόνο προκειμένου να μην θορυβηθούν και ανησυχήσουν από την κινητοποίηση των Υπηρεσιών.
Επίσης, ενημερώνουμε ότι λόγω της άσκησης (και της προετοιμασίας της νωρίτερα) οι Υπηρεσίες του Δήμου θα λειτουργήσουν μόνο με προσωπικό ασφαλείας μέχρι τις 12:30.
ΕΝΑΡΞΗ ΔΙΑΔΙΚΑΣΙΑΣ ΕΓΓΡΑΦΩΝ ΣΤΟΝ ΠΑΙΔΙΚΟ ΣΤΑΘΜΟ ΚΑΙ ΤΟ ΚΔΑΠ ΠΟΡΟΥ ΓΙΑ ΤΗ ΣΧΟΛΙΚΗ ΧΡΟΝΙΑ 2022-23
Ο Δήμος Πόρου καλεί τους γονείς που ενδιαφέρονται να εγγράψουν τα παιδιά τους στον Παιδικό Σταθμό και στο ΚΔΑΠ του Δήμου Πόρου τη νέα σχολική χρονιά 2022-2023, να επικοινωνήσουν το ταχύτερο δυνατόν με τις υπεύθυνες των Δομών, ώστε να ενημερωθούν λεπτομερώς και εξατομικευμένα για τη διαδικασία υποβολής αίτησης και ολοκλήρωσης της εγγραφής.
Παιδικός Σταθμός: τηλ. 2298023102, Δευτέρα έως Παρασκευή 11:00-14:00, υπεύθυνη Δομής Νόση Βασιλική.
ΚΔΑΠ: τηλ. 2298022760, Δευτέρα έως Παρασκευή 09:30-13:30, υπεύθυνη Δομής Μπαρδάκα Μαρία.
ΧΟΡΩΔΙΑΚΟ ΣΕΜΙΝΑΡΙΟ ΜΕ ΤΟΝ ΓΙΩΡΓΟ ΠΑΤΕΡΑΚΗ ΚΑΙ ΤΗ ΧΟΡΩΔΙΑ STRING THEORY - ΚΤΗΡΙΟ ΣΥΓΓΡΟΥ 9-13 ΙΟΥΝΙΟΥ 2022
Το χορωδιακό σεμινάριο String Theory με τον μαέστρο Γιώργο Πατεράκη διοργανώνεται για πρώτη φορά στον Πόρο, υπό την αιγίδα του Δήμου, στο κτήριο Συγγρού από τις 9 έως τις 13 Ιουνίου 2022. Στο σεμινάριο, το οποίο αποτελείται από 6 δίωρες συναντήσεις και μία ανοιχτή συναυλία, μπορεί να συμμετέχει κάθε ενδιαφερόμενος κάτοικος ή επισκέπτης του νησιού.
Η Χορωδία String Theory ιδρύθηκε το 2015 από τον Γιώργο Πατεράκη και σήμερα είναι μια από τις πιο δραστήριες και πρωτότυπες χορωδίες του είδους της, με ρεπερτόριο που καλύπτει μεγάλη γκάμα μουσικών ειδών (αναγέννηση-μπαρόκ, κλασική- ρομαντική, παραδοσιακά, ελληνική μουσική, ethnic, καντάδες, pop κ.ά). Εκτός από την καλλιτεχνική της δράση, τα δύο εκπαιδευτικά τμήματα της Χορωδίας (προπαρασκευαστικό και τμήμα ρεπερτορίου) δίνουν τη σπάνια ευκαιρία σε ερασιτέχνες και φίλους της μουσικής για συμμετοχή και εκπαίδευση σε ψηλού επιπέδου πολυφωνική μουσική πράξη.
Πληροφορίες – συμμετοχή: 6945 632941, stringtheorychoirs@gmail.com
ΟΛΟΚΛΗΡΩΘΗΚΕ ΤΟ POROSEA 2022
Με επιτυχία ολοκληρώθηκε μια ακόμα διοργάνωση POROSEA το Σαββατοκύριακο 28 & 29 Μαΐου 2022. Τα αγωνίσματα (τρίαθλο, aquathlon, κολύμβηση, δρομικά) πραγματοποιήθηκαν στον Ρώσικο Ναύσταθμο, στην παραλία του Κ.Ε. Πόρος, στο εσωτερικό του Οικισμού και στο κεντρικό οδικό δίκτυο της Σφαιρίας και της Καλαυρίας, συγκεντρώνοντας φέτος περισσότερες από 500 συμμετοχές αθλητών.
Ο Δήμος Πόρου ευχαριστεί για τη συνεισφορά τους στην επιτυχία της διοργάνωσης τους συνδιοργανωτές, την Περιφέρεια Αττικής και την Αντιπεριφερειάρχη Βάσω Θεοδωρακοπούλου-Μπόγρη, τη διοργανώτρια εταιρία Whynot και τον επικεφαλής της Πάνο Ρότα και το Saronic Triathlon Club και τον επικεφαλής του Σπύρο Ροή. Επίσης, ευχαριστεί το Κ.Ε. Πόρος, το Α.Τ., το Λιμεναρχείο, το Εθελοντικό Πυροσβεστικό Κλιμάκιο, τον Ν.Ο.Π.Τ., τους εθελοντές ιατρούς Μάνο Δρίτσα και Γιώργο Κεραμίδα, τους χορηγούς και τους δεκάδες Ποριώτες εθελοντές κάθε ηλικίας που και πάλι αποτέλεσαν το κλειδί της επιτυχίας του POROSEA. Από πλευράς Δήμου, υπεύθυνοι για την προετοιμασία και τον συντονισμό της διοργάνωσης ήταν οι Αντιδήμαρχοι Χρήστος Λίτσας και Τάσος Παπαχρήστου, ο Πρόεδρος του Δημ. Λιμ. Ταμείου Αλέξανδρος Δημητριάδης, και οι συνεργάτιδες του Δημάρχου Κατερίνα Ανδρεάδη και Κατερίνα Ρεΐζη.
• ΑΠΑΝΑ (εργολάβος καθαριότητας)
• Εμπορικός και Επαγγελματικός Σύλλογος Πόρου
• Δημητριάδης Αλέξανδρος (Πρόεδρος ΔΛΤ)
• Δημητριάδης Γιάννης (Δήμαρχος)
• Παπαχρήστου Τάσος (Αντιδήμαρχος)
• Κοινοπραξία Πορθμεία Πόρου
• Saron Oil / Ηλιάδης Βαγγέλης (καύσιμα)
• Saronic Outdoor Activities
• Καΐκας Νίκος Studios & Apartments
• Sirene Blue Resort
• Xenia Poros Image
ΚΥΚΛΟΦΟΡΙΑΚΕΣ ΑΠΑΓΟΡΕΥΣΕΙΣ ΤΟ ΣΑΒΒΑΤΟ 28 ΚΑΙ ΤΗΝ ΚΥΡΙΑΚΗ 29 ΜΑΪΟΥ ΓΙΑ ΤΟΥΣ ΑΓΩΝΕΣ POROSEA
Όπως κάθε χρόνο, τις ημέρες διοργάνωσης του POROSEA θα υπάρχουν έκτακτες απαγορεύσεις κίνησης ΟΛΩΝ των οχημάτων για την προστασία των αθλητών και την ομαλή διεξαγωγή των αγώνων. Ειδικότερα:
• ΣΑΒΒΑΤΟ, 17:00 έως 20:00: Σε όλη τη Σφαιρία και από Κανάλι μέχρι Άσπρο Γάτο.
• ΚΥΡΙΑΚΗ, 8:00 έως 14:00: Σε όλο το νησί (σταδιακή απελευθέρωση οδών με το πέρασμα των τελευταίων αθλητών).
• ΣΑΒΒΑΤΟ 11:00 έως ΚΥΡΙΑΚΗ 18:00: Από πιάτσα ταξί έως πλατεία Σολομωνίδη.
Παρακαλούνται όλοι οι κάτοικοι να σεβαστούν τα μέτρα, ενώ για απολύτως αναγκαίες μετακινήσεις θα πρέπει να επικοινωνούν με το Α.Τ. Πόρου (22980 22462) και με τον αριθμό εκτάκτου ανάγκης του Δήμου 15303 ή με το ταξιδιωτικό τους γραφείο αν πρόκειται να ταξιδέψουν.
Σημειώνεται ότι η Δημοτική Συγκοινωνία δεν θα λειτουργήσει και τις δύο μέρες.
ΥΠΟΒΛΗΘΗΚΕ ΠΡΟΤΑΣΗ ΧΡΗΜΑΤΟΔΟΤΗΣΗΣ ΓΙΑ ΤΗΝ ΑΝΑΠΛΑΣΗ ΤΟΥ ΠΕΡΙΒΑΛΛΟΝΤΟΣ ΧΩΡΟΥ ΤΟΥ ΡΟΛΟΓΙΟΥ
Υποβλήθηκε στο Πράσινο Ταμείο πρόταση του Δήμου μας για χρηματοδότηση του έργου ανάπλασης του περιβάλλοντος χώρου στο Ρολόι, στο πλαίσιο του Προγράμματος με τίτλο «Δράσεις Περιβαλλοντικού Ισοζυγίου» (2021β΄ - άξονας προτεραιότητας 2). Το έργο έχει προϋπολογισμό 240.000€, εκ των οποίων οι 163.000€, εφόσον η πρόταση γίνει δεκτή, θα καλυφθούν από το Πράσινο Ταμείο και οι υπόλοιπες 77.000€ από ίδιους πόρους του Δήμου.
Η αρχιτεκτονική Μελέτη του έργου αποτελεί τμήμα της εγκεκριμένης από το Υπουργείο Πολιτισμού «Μελέτης Αναβάθμισης της γειτονιάς Καστέλι και των προσβάσεων της», η οποία έχει χρηματοδοτηθεί από το Επιχειρησιακό Πρόγραμμα «Περιβάλλον» στις αρχές της δεκαετίας του 2000 και βρισκόταν από το 2005 αναξιοποίητη στα συρτάρια του Δήμου.
ΣΥΣΚΕΨΗ ΓΙΑ ΤΟ ΘΕΜΑ ΤΩΝ Π.Ο.Α.Υ ΣΤΟΝ ΠΟΡΟ: ΖΟΦΕΡΟ ΤΟ ΜΕΛΛΟΝ ΤΟΥ ΣΑΡΩΝΙΚΟΥ
Σύσκεψη για το θέμα της αποτροπής δημιουργίας βιομηχανικών Περιοχών Οργανωμένων Ανάπτυξης Υδατοκαλλιεργειών στον Σαρωνικό πραγματοποιήθηκε το Σάββατο 21.5.2022 στον Πόρο, με πρωτοβουλία του Δημάρχου Πόρου Γιάννη Δημητριάδη. Στη σύσκεψη είχαν προσκληθεί όλοι οι Δήμαρχοι και οι βουλευτές νησιών και ακτών του Σαρωνικού δυτικά και νότια της Σαλαμίνας έως την Ύδρα, καθώς και οι Περιφερειάρχες και τοπικοί Αντιπεριφερειάρχες Αττικής και Πελοποννήσου. Ωστόσο, το παρών έδωσαν μόνο οι Δήμαρχοι Επιδαύρου Τ. Χρόνης και Ξηρομέρου Γ. Τριανταφυλλάκης (συντονιστής της Πανελλήνιας Συντονιστικής Επιτροπής περιοχών με ιχθυοκαλλιέργειες), η Αντιπεριφερειάρχης Νήσων Β. Μπόγρη–Θεοδωρακοπούλου και οι βουλευτές Γ. Γκιόλας (Αργολίδας/ΣΥΡΙΖΑ), Θ. Δρίτσας (Α΄ Πειραιά/ΣΥΡΙΖΑ) και Χρ. Μπουτσικάκης (Α΄ Πειραιά Ν.Δ.). Επίσης, ενημέρωσαν ότι δεν μπορούσαν να παραβρεθούν εξαιτίας ανειλημμένων υποχρεώσεων οι Δήμαρχοι Αγκιστρίου Γ. Αθανασίου, Αίγινας Γ. Ζορμπάς και Σαλαμίνας Γ. Παναγόπουλος και οι βουλευτές (Α΄ Πειραιά/ΝΔ) Κ. Κατσαφάδος, Ν. Μανωλάκος και Γ. Μελάς. Σημειώνεται ότι ο Γιάννης Δημητριάδης είχε αρχικά καλέσει τον Περιφερειάρχη Αττικής Γ. Πατούλη να συγκαλέσει την σύσκεψη αυτή στην Αθήνα και καθώς ο Περιφερειάρχης δεν το έπραξε, ο Δήμαρχος Πόρου ανέλαβε ο ίδιος την πρωτοβουλία για τη σύγκλησή της.
Τα συμπεράσματα της σύσκεψης ήταν τα ακόλουθα:
1. Το περιορισμένο ενδιαφέρον των αιρετών εκπροσώπων των περιοχών του Δυτ. & Νότ. Σαρωνικού για το θέμα, οδηγεί στο συμπέρασμα ότι δεν υπάρχει έδαφος και νομιμοποίηση για κοινό αγώνα με κοινό αίτημα την ματαίωση του σχεδιασμού ιχθυο-βιομηχανοποίησης του Σαρωνικού.
2. Το περιορισμένο ενδιαφέρον των αιρετών εκπροσώπων των παράκτιων περιοχών όλης της χώρας, οδηγεί σε αντίστοιχο συμπέρασμα και αναφορικά με τον αγώνα για αναθεώρηση του Χωροταξικού των Υδατοκαλλιεργειών.
3. Η απόλυτη αδιαφορία όλων των Περιφερειών της χώρας, της Ένωσης Περιφερειών Ελλάδας και της Κεντρικής Ένωσης Δήμων Ελλάδας για το θέμα ενισχύει τα παραπάνω συμπεράσματα και επιπλέον προκαλεί απογοήτευση σχετικά με τον ρόλο τους και με την αποδοχή του θεσμικού παραγκωνισμού τους.
4. Κανένα κόμμα δεν έχει δηλώσει ότι είναι στις προθέσεις του η αναθεώρηση του σχεδιασμού και κανένας βουλευτής δεν έχει καταθέσει δημόσια (ούτε κατά τη σύσκεψη) συγκεκριμένες προτάσεις για την αντιμετώπιση του θέματος.
5. Η θέση του Δήμου Πόρου αναφορικά με την δική του περιοχή, είναι ότι ζητάει την πλήρη ακύρωση του σχεδιασμού δημιουργίας Π.Ο.Α.Υ. και δηλώνει ότι η μη-αποδοχή του αιτήματος συνιστά casus belli για την τοπική κοινωνία και δεν μπορεί γίνει αποδεκτή. Σε περίπτωση που η Κυβέρνηση δεν αποσύρει άμεσα (πριν τις εθνικές εκλογές) τον σχεδιασμό, ο Δήμος μας έχει δηλώσει ότι θα προχωρήσει σε δυναμικές κινητοποιήσεις και ολοκληρωτική σύγκρουση προκειμένου να προστατεύσει το νησί. Στο πλαίσιο αυτό, θα ληφθεί καταρχάς από το Δ.Σ. Απόφαση αποχής των κατοίκων του Πόρου από τις εθνικές εκλογές και κήρυξης όλων των εκπροσώπων της Κυβέρνησης, της Περιφέρειας και της Βουλής ως θεσμικά ανεπιθύμητων στην περιοχή μας. Επίσης, ο Δήμος ξεκινάει ήδη καμπάνια (φυλλάδια, πανό, social media) για να επικοινωνήσει τις θέσεις του.
6. Σε ό,τι αφορά την ανάληψη κοινών ενεργειών, ο Δήμος Πόρου επαναπροσδιορίζει το κάλεσμά του προς όσους Δήμους τυχόν επιθυμούν να αγωνιστούν για την αποτροπή δημιουργίας Π.Ο.Α.Υ. στις δικές τους περιοχές ή για άλλες «κόκκινες γραμμές» που τυχόν προσδιορίσουν (π.χ. ως προς το μέγεθος των Π.Ο.Α.Υ. ή συγκεκριμένες ζώνες τους):
- Πραγματοποίηση συνάντησης με τον Πρωθυπουργό εντός του Ιουνίου, στην οποία όποιοι Δήμοι συμμετέχουν θα θέσουν τα αιτήματά τους αναφορικά με τις περιοχές τους και θα ζητήσουν καθαρή απάντηση για το αν αυτά γίνονται αποδεκτά. Κατά τη σύσκεψη του Πόρου ο βουλευτής Α΄ Πειραιά κ. Χρ. Μπουτσικάκης ανέλαβε να ζητήσει το ραντεβού αυτό και όσοι βουλευτές και Περιφερειάρχες ενδιαφέρονται για το θέμα καλούνται να ενισχύσουν το αίτημα και να συμμετέχουν στη συνάντηση.
- Κάθε Δήμος που επιθυμεί να συμμετέχει στη συνάντηση, καλείται να ενημερώσει άμεσα τον Δήμο Πόρου και να αποσαφηνίσει εν όψει της συνάντησης ποια είναι τα αιτήματά του.
Δεδομένης της κρισιμότητάς του θέματος, η αντιμετώπιση του οποίου δεν πρέπει να επηρεαστεί από την αντικειμενική αδυναμία ορισμένων να προσέλθουν στη σύσκεψη του Πόρου, ο Δήμος Πόρου καλεί δημόσια κάθε ενδιαφερόμενο Δήμο και βουλευτή που τυχόν θέλει να ακολουθήσει, να ενισχύσει και να συμπληρώσει τις ανωτέρω ενέργειες, να ενημερώσει σχετικά τον Δήμο Πόρου εντός δύο εβδομάδων.
Σημειώνεται ότι, στον Σαρωνικό επίκειται η ίδρυση 5 Π.Ο.Α.Υ. (Σαλαμίνα-Διαπόρια, Μέγαρα, Κόρφος-Επίδαυρος, Μέθανα, Πόρος), μέσω των οποίων η έκταση της ιχθυοκαλλιέργειας θα αυξηθεί 32 φορές και η παραγωγή θα απελευθερωθεί μετά από 5 χρόνια. Έτσι, η πλέον επιβαρυμένη θάλασσα της χώρας και διέξοδος των 4εκ. κατοίκων της πρωτεύουσας στη θάλασσα, θα μετατραπεί σε μια ενιαία βιομηχανική ζώνη ιχθυοκαλλιέργειας που θα αποτελεί την 1η ιχθυοπαραγωγό περιοχή στην Ελλάδα (από 7η σήμερα). Από την αύξηση αυτή θα απορρίπτονται καθημερινά στη θάλασσα λύματα ιχθύων που αντιστοιχούν σε ανθρώπινο πληθυσμό άνω των 1,7 εκ. ατόμων και τόνοι φορμόλης, φαρμάκων, τροφών κ.ά. Μάλιστα, στα παραπάνω νούμερα δεν περιλαμβάνονται τα στοιχεία μεμονωμένων ιχθυοτροφείων, όπως εκείνων στο Αγκίστρι και το Τρίκερι Ύδρας. Οι παραπάνω θαλάσσιες εκτάσεις, μαζί με αντίστοιχου μεγέθους χερσαίες εκτάσεις, θα περιέλθουν στη διαχείριση της πολυεθνικής εταιρίας που σήμερα ελέγχει τον κλάδο της ελληνικής ιχθυοκαλλιέργειας, και σε αυτές πρόκειται να κατασκευαστούν συσκευαστήρια, αποθήκες, ιδιωτικοί δρόμοι και λιμενικές εγκαταστάσεις κ.ά. σε δάση, αιγιαλούς και παραλίες και σε ιδιωτικούς χώρους που πλέον δεν θα έχουν άλλες επιτρεπτές χρήσεις.
ΕΓΚΡΙΘΗΚΕ Η ΧΡΗΜΑΤΟΔΟΤΗΣΗ ΤΟΥ ΔΗΜΟΥ ΠΟΡΟΥ ΓΙΑ ΔΗΜΙΟΥΡΓΙΑ ΣΤΑΘΜΩΝ Κ/Χ ΗΛΕΚΤΡΙΚΩΝ ΠΟΔΗΛΑΤΩΝ
Εγκρίθηκε στις 16.5.2022 από την αρμόδια Υπηρεσία του Υπουργείου Ανάπτυξης & Επενδύσεων η χρηματοδότηση του Δήμου μας με 255.816€ για την ανάπτυξη δράσης «μικροκινητικότητας» με την δημιουργία και λειτουργία σταθμών διάθεσης κοινόχρηστων ηλεκτρικών ποδηλάτων. Με την αξιοποίηση της δράσης, ο Δήμος μας σκοπεύει να λειτουργήσει από το 2023 τρεις μεικτούς σταθμούς δωρεάν διάθεσης συμβατικών και ηλεκτρικών ποδηλάτων, οι οποίοι θα βρίσκονται στο Νέο Δυτικό Λιμάνι (υφιστάμενος), στο κέντρο στην περιοχή της Δημοτικής Αγοράς (νέος) και στην πλατεία Σολομωνίδη στην Πούντα (νέος).
Η δράση συγχρηματοδοτείται από το Ταμείο Συνοχής και από το Επιχειρησιακό Πρόγραμμα «Υποδομές Μεταφορών, Περιβάλλον και Αειφόρος Ανάπτυξη» (άξονας Προτεραιότητας 14, πρόσκληση «Βιώσιμη Αστική Κινητικότητα, Μικροκινητικότητα, Ολοκληρωμένη Διαχείριση Αστικών Μετακινήσεων») και θα υλοποιηθεί σε συνεργασία με το Κέντρο Ανανεώσιμων Πηγών και Εξοικονόμησης Ενέργειας.
ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΤΗΝ ΠΑΡΑΧΩΡΗΣΗ ΑΠΛΗΣ ΧΡΗΣΗΣ ΑΙΓΙΑΛΟΥ ΚΑΙ ΚΟΙΝΟΧΡΗΣΤΗΣ ΠΑΡΑΛΙΑΣ ΣΕ ΠΑΡΑΛΙΕΣ ΤΟΥ ΔΗΜΟΥ ΠΟΡΟΥ
Ο Προϊστάμενος της Κτηματικής Υπηρεσίας Πειραιά, Νήσων & Δυτικής Αττικής του Υπουργείου Οικονομικών προκηρύσσει ηλεκτρονική δημοπρασία για την παραχώρηση απλής χρήσης αιγιαλού και κοινόχρηστης παραλίας στις θέσεις «Γερολιμάνι» και «Τσιλίδη» του Δήμου Πόρου.
Δείτε εδώ τη Διακήρυξη.
ΤΗΝ ΤΕΤΑΡΤΗ 25.5.2022 ΣΤΟ ΝΕΟ ΔΥΤΙΚΟ ΛΙΜΑΝΙ ΤΟΥ ΠΟΡΟΥ ΑΝΤΑΛΛΑΣΣΟΥΜΕ ΑΝΑΚΥΚΛΩΣΙΜΑ ΥΛΙΚΑ ΜΕ ΠΟΝΤΟΥΣ ΓΙΑ ΑΓΟΡΕΣ ΑΠΟ ΜΕΓΑΛΕΣ ΕΠΙΧΕΙΡΗΣΕΙΣ
Την Τετάρτη 25.5.2022 θα πραγματοποιηθεί η μηνιαία επίσκεψη του Κινητού Πράσινου Σημείου THE GREEN CITY, στο Νέο Δυτικό Λιμάνι Πόρου, απέναντι από τα εκδοτήρια εισιτηρίων του πορθμείου από τις 09:00 έως τις 16:30.
Το πρόγραμμα THE GREEN CITY υλοποιείται σε συνεργασία με την Περιφέρεια Αττικής, τον ΕΔΣΝΑ και την εταιρεία Citipost και πολίτες προσκομίζουν στα Κινητά Πράσινα Σημεία του διαχωρισμένα ανακυκλώσιμα υλικά, τα οποία μετατρέπονται σε πόντους που εξαργυρώνονται μέσω μεγάλων επιχειρήσεων που συνεργάζονται με το πρόγραμμα.
Για περισσότερες πληροφορίες σχετικά με το πρόγραμμα, επισκεφθείτε την ιστοσελίδα  www.thegreencity.gr  ή καλέστε στο τηλ.:  2109215000.
ΠΡΟΣΚΛΗΣΗ ΣΕ ΕΚΔΗΛΩΣΗ ΓΙΑ ΤΟΥΣ ΠΡΟΣΦΥΓΕΣ ΤΗΣ Μ. ΑΣΙΑΣ
Πρόσκληση σε εκδήλωση που συνδιοργανώνουν ο Δήμος μας και η Ιερά Μητρόπολη Ύδρας, Σπετσών & Αιγίνης την Κυριακή στις 19:00 στο αμφιθέατρο του κτηρίου Συγγρού αναφορικά με τους πρόσφυγες από την Μικρά Ασία στον Πόρο.
ΕΝΗΜΕΡΩΣΗ ΓΙΑ ΚΑΚΟΒΟΥΛΑ ΗΛΕΚΤΡΟΝΙΚΑ ΜΗΝΥΜΑΤΑ
Σάς ενημερώνουμε ότι τις τελευταίες μέρες έχει παρατηρηθεί αυξημένη παραλαβή ηλεκτρονικών μηνυμάτων spam με φερόμενους αποστολείς δημόσιες Υπηρεσίες μεταξύ των οποίων και Υπηρεσίες του Δήμου Πόρου (π.χ. «Διεύθυνση Οικονομικών Υπηρεσιών Δήμου Πόρου»), καθώς και «Δήμαρχος Πόρου Γιάννης Δημητριάδης».
Επισημαίνουμε ότι τα email αυτά είναι ψεύτικα, γεγονός που φαίνεται και από την ηλεκτρονική διεύθυνση αποστολής η οποία δεν είναι εκείνη του υποτιθέμενου αποστολέα. Συνεπώς, εφιστούμε την προσοχή σας να μην ανοίγετε τέτοια emails και τα συνημμένα σε αυτά ζιπαρισμένα αρχεία.
Επισημαίνουμε ότι τα emails του Δήμου Πόρου αποστέλλονται πάντα από τις επίσημες ηλεκτρονικές διευθύνσεις του Δήμου (…@poros.gr).
ΑΝΑΚΟΙΝΩΣΗ ΠΡΟΣΛΗΨΗΣ ΠΡΟΣΩΠΙΚΟΥ ΓΙΑ ΤΗΝ ΚΑΛΥΨΗ ΕΠΟΧΙΚΩΝ/ΠΑΡΟΔΙΚΩΝ ΑΝΑΓΚΩΝ ΤΗΣ Δ/ΝΣΗΣ ΑΓΡΟΤΙΚΗΣ ΟΙΚΟΝΟΜΙΑΣ & ΚΤΗΝΙΑΤΡΙΚΗΣ Π.Ε. ΝΗΣΩΝ
Η Περιφέρεια Αττικής ανακοινώνει την πρόσληψη, με σύμβαση εργασίας ιδιωτικού δικαίου ορισμένου χρόνου, συνολικά οκτώ (8) ατόμων για την κάλυψη εποχικών ή παροδικών αναγκών στο Πρόγραμμα Καταπολέμησης του Δάκου της Ελιάς έτους 2022 των Διευθύνσεων Αγροτικής Οικονομίας & Κτηνιατρικής των Περιφερειακών Ενοτήτων Ανατολικής Αττικής, Δυτικής Αττικής και Νήσων, της Περιφέρειας Αττικής που εδρεύει στην Αθήνα, εκ των οποίων μία (1) θέση αφορά τον Πόρο (ΠΕ Γεωπόνοι ή, εν ελλείψει, ΤΕ Τεχνολόγοι Γεωπόνοι Φυτικής Παραγωγής ή, εν ελλείψει, Θερμοκηπιακών Καλλιεργειών ή Ανθοκομίας ή Διοίκησης Γεωργικών Εκμεταλλεύσεων).
Δείτε εδώ την Ανακοίνωση.
Δείτε εδώ το Παράρτημα.
ΠΡΟΚΗΡΥΧΘΗΚΕ Ο ΔΙΑΓΩΝΙΣΜΟΣ ΓΙΑ ΤΗ ΔΙΑΜΟΡΦΩΣΗ ΤΟΥ ΟΙΚΟΠΕΔΟΥ ΜΠΡΟΣΤΑ ΣΤΟ ΛΥΚΕΙΟ ΠΟΡΟΥ
Προκηρύχθηκε στις 11.5.2022 ο διαγωνισμός για τη διαμόρφωση του ιδιόκτητου δημοτικού οικοπέδου που βρίσκεται μπροστά στην είσοδο του Λυκείου Πόρου (Ο.Τ.382). Σύμφωνα με την αρχιτεκτονική Μελέτη του έργου, στο οικόπεδο προβλέπονται εργασίες ανάπλασης και τοποθέτηση αστικού εξοπλισμού, με στόχο τη δημιουργία ενός χώρου αναψυχής και ξεκούρασης των μαθητών και γονέων, αλλά και προσέλκυσης κατοίκων της ευρύτερης περιοχής. Η Μελέτη συντάχθηκε από τις Τεχνικές Υπηρεσίες του Δήμου το 2018 και εγκρίθηκε από το Υπουργείο Πολιτισμού στις 8.2.2021, ενώ ο προϋπολογισμός του ανέρχεται σε 225.000€, εκ των οποίων οι 163.000€ προέρχονται από χρηματοδότηση που ενέκρινε το Πράσινο Ταμείο στις 21.4.2021 και οι 72.000€ από ίδιους πόρους του Δήμου.
ΔΙΑΚΗΡΥΞΗ ΔΙΑΓΩΝΙΣΜΟΥ ΓΙΑ ΤΗΝ ΥΛΟΠΟΙΗΣΗ ΤΟΥ ΕΡΓΟΥ «ΔΙΑΜΟΡΦΩΣΗ ΕΛΕΥΘΕΡΟΥ ΧΩΡΟΥ Ο.Τ. 382 ΤΟΥ ΠΟΛΕΟΔΟΜΙΚΟΥ ΣΧΕΔΙΟΥ ΠΟΡΟΥ ΤΡΟΙΖΗΝΙΑΣ»
Ο Δήμος Πόρου διακηρύσσει ανοικτή διαδικασία επιλογής αναδόχου για το έργο με τίτλο «Διαμόρφωση ελεύθερου χώρου Ο.Τ. 382 του Πολεοδομικού Σχεδίου Πόρου Τροιζηνίας», συνολικού προϋπολογισμού 225.000,00€ (συμπεριλαμβανομένου του Φ.Π.Α.), που θα διεξαχθεί σύμφωνα με τις διατάξεις του Ν. 4412/2016, και καλεί τους ενδιαφερόμενους οικονομικούς φορείς να υποβάλουν προσφορά για την ανάδειξη του αναδόχου κατασκευής του ως άνω έργου.
Προθεσμία υποβολής προσφορών: έως 10.6.2022 στις 14:00.
Κατεβάστε εδώ το φάκελο με τα σχετικά έγγραφα.
«ΜΕ ΟΔΗΓΟ ΤΟΝ ΔΙΑΒΗΤΗ» - ΔΡΑΣΗ ΕΝΗΜΕΡΩΣΗΣ, ΕΚΠΑΙΔΕΥΣΗΣ ΚΑΙ ΠΡΟΛΗΠΤΙΚΩΝ ΕΞΕΤΑΣΕΩΝ
«ΌΛΟΙ ΜΑΖΙ ΜΠΟΡΟΥΜΕ» ΓΙΑ ΤΟΥΣ ΠΡΟΣΦΥΓΕΣ ΑΠΟ ΤΗΝ ΟΥΚΡΑΝΙΑ
Την Πέμπτη 5 Μαΐου ο Δήμος Πόρου συμμετέχει στη δράση 50 Δήμων της Αττικής, της Περιφέρειας Αττικής και του "Όλοι Μαζί Μπορούμε" για τη συγκέντρωση ειδών για τους πρόσφυγες από την Ουκρανία.
Συγκεντρώνουμε: φάρμακα, υγειονομικό υλικό, κουβέρτες, υπνόσακους, είδη ατομικής υγιεινής, παιδικές τροφές, γάλατα, πάνες, τρόφιμα μακράς διάρκειας, είδη κουζίνας (όπως πιάτα, ποτήρια, μαχαιροπίρουνα, κατσαρόλες, φούρνοι μικροκυμάτων, μικρά φουρνάκια) και ρούχα.
Χώρος συγκέντρωσης το Κοινωνικό Παντοπωλείο του Δήμου (κτήριο πρ. ΚΑΠΗ) και ώρες από 10:00 έως 18:00.
ΚΟΙΝΟΧΡΗΣΤΑ ΠΟΔΗΛΑΤΑ ΣΤΟΝ ΠΟΡΟ
Τον πρώτο του Σταθμό Κοινόχρηστων Ποδηλάτων απέκτησε ο Δήμος Πόρου, με 11 ποδήλατα να είναι διαθέσιμα στους χρήστες που θέλουν να μεταβούν από το «Νέο Δυτικό Λιμάνι» στο κέντρο του Πόρου.
Η χρήση των ποδηλάτων, τα οποία έχουν ηλεκτρονικό σύστημα ταχυτήτων, είναι δωρεάν για 3 ώρες, ενώ για χρήση 3 επιπλέον ωρών υπάρχει χρέωση 2€/ώρα και για χρήση πέραν της 6ης ώρας 5/€ώρα. Σημειώνεται ότι είναι υποχρεωτική η επιστροφή των ποδηλάτων εντός 24 ωρών από την παραλαβή, ενώ δεν επιτρέπεται η χρήση τους εκτός του Οικισμού του Πόρου.
Η εγγραφή στο Σύστημα είναι απλή και γίνεται επί τόπου στο αυτόματο μηχάνημα που βρίσκεται στον χώρο με τη χρήση πιστωτικής κάρτας και χρέωση 1€. Από τη στιγμή της εγγραφής του, ο χρήστης λαμβάνει με μήνυμα κωδικούς με τους οποίους μπορεί να χρησιμοποιεί ξανά το Σύστημα όσες φορές θέλει.
Ο Δήμος Πόρου έχει ήδη κάνει ενέργειες για τη δημιουργία δύο ακόμα σταθμών (στην πλατεία Ηρώων και στην Πούντα) στους οποίους θα τοποθετηθούν συμβατικά αλλά και ηλεκτροκίνητα κοινόχρηστα ποδήλατα, με στόχο ο αριθμός τους να είναι σύντομα τέτοιος που θα υπερκαλύπτει τις ανάγκες των κατοίκων και επισκεπτών.
Η χρηματοδότηση του έργου εξασφαλίστηκε από το Ε.Π. Αλιείας (Leader) μετά από σχετική πρόταση που υπέβαλε ο Δήμος Πόρου τον Νοέμβριο του 2020.
Μετά από δύο χρόνια που οι εορτασμοί του Πάσχα ματαιώθηκαν ή έγιναν με την τήρηση αυστηρών υγειονομικών μέτρων, φέτος μπορούμε να γιορτάσουμε ξανά μαζί και να συμμετέχουμε στις γιορτές της Εκκλησίας μας! Ο Δήμος Πόρου, σε συνεννόηση με τους ιερείς των Ναών και με γνώμονα την εξασφάλιση όρων μέγιστης δυνατής συμμετοχής του κοινού υπό συνθήκες υγειονομικής ασφάλειας και άνεσης, ενημερώνει για το Πρόγραμμα των πομπών των Επιταφίων των Ιερών Ναών του Πόρου την Μ. Παρασκευή 22.4.2022, το οποίο είναι το ακόλουθο:
• Ι.Μ.Ν. Αγ. Γεώργιου: Έξοδος από τον Ι.Ν. στις 21:00, πορεία μέσω της οδού Μητροπόλεως προς την πλ. Ηρώων (δέηση στις 21:15) και επιστροφή στον Ι.Ν. μέσω της παραλιακής οδού προς Γυμνάσιο και της οδού Χρ. Μέξη (πρ. Δημοσθένους).
• Ι.Ν. Αγ. Κωνσταντίνου και Ελένης: Έξοδος από τον Ι.Ν. στις 21:00 και πορεία μέσω της οδού Χρ. Μέξη προς την παραλιακή οδό και στη συνέχεια δεξιά και επιστροφή στον Ι.Ν. μέσω των οδών Ρωθλάουφ (οικία Σαμπάνη) και Ι. Μιχαήλ.
• Ι.Ν. Ευαγγελισμού της Θεοτόκου: Έξοδος από τον Ι.Ν. στις 21:15 και πορεία μέσω της παραλιακής οδού προς την πλ. Ηρώων (δέηση στις 21:30), επιβίβαση στο γρι-γρι «Χρυσούλα» και πομπή προς την Πούντα (ο επιτάφιος δια θαλάσσης και οι πολίτες διά ξηράς ή επιβιβαζόμενοι σε λάντζες που θα ακολουθήσουν) και στη συνέχεια αποβίβαση στην Πούντα και επιστροφή στον Ι.Ν.
• Ι.Ν. Αγ. Νικολάου: Έξοδος από τον Ι.Ν. στις 21:00 και περιφορά εντός των ορίων του Στρατοπέδου Κ.Ε. Πόρος.
Σημειώνεται ότι δεν θα γίνει η καθιερωμένη συνάντηση των Επιταφίων στην πλατεία Ηρώων, προκειμένου να αποφευχθούν ακραίες συνθήκες συνωστισμού.
ΠΑΣΧΑΛΙΝΕΣ ΠΡΟΣΦΟΡΕΣ ΚΑΙ ΧΟΡΗΓΙΕΣ ΑΠΟ ΤΟΝ ΔΗΜΟ ΠΟΡΟΥ
Όπως κάθε χρόνο, τις μέρες του Πάσχα ο Δήμος Πόρου, αλλά και το δημοτικό Κοινωνικό Παντοπωλείο, πραγματοποίησαν διανομές τροφίμων και ειδών πρώτης ανάγκης σε συμπολίτες μας που τα έχουν ανάγκη. Ειδικότερα, ο Δήμος, κατόπιν ομόφωνης Απόφασης του Δημοτικού Συμβουλίου, χορήγησε με βάση ενιαία εισοδηματικά κριτήρια, πακέτα τροφίμων σε 103 οικογένειες συμπολιτών μας, ενώ το Κοινωνικό Παντοπωλείο διένειμε πακέτα στους 146 ωφελούμενους του Προγράμματός του.
Η δαπάνη για την αγορά των ειδών που διανεμήθηκαν από τον Δήμο καλύφθηκε από τον προϋπολογισμό του Δήμου, ενώ τα είδη που μοιράστηκαν από το Κοινωνικό Παντοπωλείο αποτελούν στο σύνολό τους χορηγίες που συλλέγονται από μικρούς και μεγάλους χορηγούς. Όλα τα πακέτα εμπλουτίστηκαν από είδη που αγοράστηκαν με ιδιωτική δαπάνη του Δημάρχου και όλων των υπόλοιπων αιρετών μελών της δημοτικής αρχής που λαμβάνουν αντιμισθία, από επιπλέον χορηγίες επιχειρηματιών του Πόρου, αλλά και από λαμπάδες που έφτιαξε το προσωπικό των κοινωνικών δομών του Δήμου.
Οι χορηγοί των δράσεων, τους οποίους και ευχαριστεί θερμά ο Δήμος μας είναι οι εξής:
• Σκάι – «Όλοι μαζί μπορούμε»
• Super Market «Σκλαβενίτης»
• Super Market ΑΝΕΔΗΚ Κρητικός Α.Ε.
• 1ο Δημοτικό Σχολείο Πόρου
• Γεωργούσης Γκρουπ Ο.Ε. - Colona bakery
• Κανατσίδης Νικόλαος – Ζαχαροπλαστείο
• Καραγιάννης Ι. & ΣΙΑ Ο.Ε. - Φούρνος
• Φαρμακείο Δημήτριου Ροΐδη
Η δημοτική αρχή, τα μέλη του Δημοτικού Συμβουλίου και το προσωπικό του Δήμου Πόρου εύχονται καλή Ανάσταση και καλό Πάσχα σε όλους!!!
ΕΝΗΜΕΡΩΣΗ ΓΙΑ ΡΥΘΜΙΣΕΙΣ ΚΑΙ ΛΕΙΤΟΥΡΓΙΕΣ ΣΤΟ ΚΕΝΤΡΟ ΤΟΥ ΠΟΡΟΥ ΤΗΝ ΠΕΡΙΟΔΟ ΤΟΥ ΠΑΣΧΑ
Ο Δήμος Πόρου ενημερώνει για τις κυκλοφοριακές και λοιπές ρυθμίσεις που θα ισχύσουν από το Σάββατο του Λαζάρου 16.4.2022 στο κέντρο του νησιού:
1. Ξεκινάει η ισχύς των κυκλοφοριακών ρυθμίσεων στο κέντρο όπως ακριβώς είχαν ισχύσει τις τουριστικές περιόδους του 2020 και 2021. Ειδικότερα:
✔ Πεζοδρόμηση από πιάτσα ταξί έως Πούντα με τοποθέτηση τραπεζοκαθίσματων επί του οδοστρώματος.
✔ Ώρες επιτρεπόμενης διέλευσης οχημάτων για λόγους πρόσβασης στην αγορά: 06:30 – 14:00 και 17:00 – 19:00.
✔ Απαγόρευση στάσης/στάθμευσης αυτοκινήτων από το Σινεμά έως την πλ. Σολομωνίδη (εξαίρεση το Parking της Δημοτικής Αγοράς μόνο κατά τις ώρες επιτρεπόμενης διέλευσης και τα οχήματα με άδεια στις καθορισμένες θέσεις).
✔ Επιπλέον επιτρεπόμενη ζώνη στάθμευσης δικύκλων: από οικία Καρρά έως προ πιάτσας ταξί.
✔ Απαγόρευση κυκλοφορίας βαρέων οχημάτων σε όλη την παραλιακή οδό (πούλμαν, λεωφορεία, φορτηγά, οχήματα άνω του 1 άξονα και μ.β. 16τ.)
✔ Τροφοδοσία καταστημάτων: α) Οχήματα διαστάσεων Ι.Χ.: 06:30 έως 14:00 & 17:00 έως 19:00, β) Οχήματα μεγαλύτερων διαστάσεων: 06:30 έως 08:30 & 16:00 με 17:30.
✔ Η ισχύς όλων των ειδικών αδειών που είχαν εκδοθεί το 2021 παρατείνεται έως το τέλος Μαΐου 2022 (έως ότου κατατεθούν και εξεταστούν νέες αιτήσεις).
✔ Απαγόρευση κυκλοφορίας από Νέο Δυτικό Λιμάνι έως πιάτσα ταξί από 20:00 έως 01:00 την Μ. Παρασκευή και Μ. Σάββατο και εκτάκτως σε περίπτωση μεγάλου κυκλοφοριακού φόρτου και καλών καιρικών συνθηκών.
✔ Πεζοδρόμηση από πιάτσα ταξί έως Πούντα με τοποθέτηση τραπεζοκαθίσματων επί του οδοστρώματος.
2. Έναρξη λειτουργίας Δημοτικής Συγκοινωνίας με ωράρια:
✔ 10:00-15:00 και 19:00-24:00
3. Έναρξη προγράμματος παραλαβής απορριμμάτων απευθείας από τα καταστήματα του κέντρου:
✔ Σύμμεικτα απορρίμματα: 05:30 και 17:00
✔ Ανακύκλωση: 07:30 και 11:30
4. Έναρξη λειτουργίας Συστήματος Κοινόχρηστων Ποδηλάτων
Οι κάτοικοι, οι επιχειρηματίες και οι επισκέπτες παρακαλούνται να υποστηρίξουν την εφαρμογή των μέτρων συμβάλλοντας στην προσπάθεια του Δήμου να διατηρήσει νοικοκυρεμένο το νησί μας σε μια περίοδο που αναμένεται τεράστια επισκεψιμότητα.
Επίσης, ο Δήμος παρακαλεί το Α.Τ. Πόρου και το Λιμεναρχείο, ανάλογα με τη χωρική αρμοδιότητά τους, να φροντίσουν για την αστυνόμευση των ανωτέρω κανόνων.
Για κάθε έκτακτη ανάγκη οι πολίτες μπορούν να επικοινωνούν με τον αριθμό εκτάκτου ανάγκης του Δήμου 15303.
Με νεότερη ανακοίνωση, ο Δήμος θα ενημερώσει για τον Πρόγραμμα των Επιταφίων την Μ. Παρασκευή.
Ευχόμαστε σε όλους καλή Ανάσταση και καλό Πάσχα!
ΤΗΝ ΤΕΤΑΡΤΗ 14.4.2022 ΣΤΟ ΝΕΟ ΔΥΤΙΚΟ ΛΙΜΑΝΙ ΤΟΥ ΠΟΡΟΥ ΑΝΤΑΛΛΑΣΣΟΥΜΕ ΑΝΑΚΥΚΛΩΣΙΜΑ ΥΛΙΚΑ ΜΕ ΠΟΝΤΟΥΣ ΓΙΑ ΑΓΟΡΕΣ ΑΠΟ ΜΕΓΑΛΕΣ ΕΠΙΧΕΙΡΗΣΕΙΣ
Την Πέμπτη 14.4.2022 θα πραγματοποιηθεί η μηνιαία επίσκεψη του Κινητού Πράσινου Σημείου THE GREEN CITY, στο Νέο Δυτικό Λιμάνι Πόρου, απέναντι από τα εκδοτήρια εισιτηρίων του πορθμείου από τις 09:00 έως τις 16:30.
Το πρόγραμμα THE GREEN CITY υλοποιείται σε συνεργασία με την Περιφέρεια Αττικής, τον ΕΔΣΝΑ και την εταιρεία Citipost και πολίτες προσκομίζουν στα Κινητά Πράσινα Σημεία του διαχωρισμένα ανακυκλώσιμα υλικά, τα οποία μετατρέπονται σε πόντους που εξαργυρώνονται μέσω μεγάλων επιχειρήσεων που συνεργάζονται με το πρόγραμμα.
Για περισσότερες πληροφορίες σχετικά με το πρόγραμμα, επισκεφθείτε την ιστοσελίδα www.thegreencity.gr ή καλέστε στο τηλ.: 2109215000.
ΕΝΑΡΞΗ ΕΓΓΡΑΦΩΝ ΣΥΜΜΕΤΕΧΟΝΤΩΝ ΚΑΙ ΕΘΕΛΟΝΤΩΝ ΣΤΗΝ ΑΘΛΗΤΙΚΗ ΕΚΔΗΛΩΣΗ POROSEA 2022
Ανακοίνωση - Έναρξη Εγγραφών Porosea 2022
Ανακοίνωση - Εγγραφές Εθελοντών Porosea 2022
Φόρμα - Δήλωση Εθελοντή Porosea 2022
ΔΡΑΣΗ ΔΩΡΕΑΝ ΚΑΡΔΙΟΛΟΓΙΚΩΝ ΕΞΕΤΑΣΕΩΝ ΣΤΟ Π.Π.Ι. ΠΟΡΟΥ
ΠΑΡΑΧΩΡΗΣΕΙΣ Κ/Χ ΧΩΡΩΝ ΚΑΙ ΚΥΚΛΟΦΟΡΙΑΚΑ ΜΕΤΡΑ ΓΙΑ ΤΗΝ ΤΟΥΡΙΣΤΙΚΗ ΠΕΡΙΟΔΟ ΤΟΥ 2022
Ο Δήμος Πόρου ενημερώνει ότι παρατάθηκε με Υπουργική Απόφαση που δημοσιεύτηκε στις 31.3.2022 η ισχύς των διατάξεων που δίνουν την δυνατότητα στους Δήμους να εγκρίνουν προσωρινές κυκλοφοριακές ρυθμίσεις.
Έτσι, ο Δήμος θα προχωρήσει άμεσα στην έγκριση και για το 2022 των ίδιων ρυθμίσεων που ίσχυσαν τις θερινές περιόδους του 2020 και 2021 (πεζοδρόμηση) και στην παραχώρηση των ίδιων «πρόσθετων» χώρων που είχαν δοθεί στα καταστήματα επί της πεζοδρομημένης οδού (και επί πλατειών, πεζοδρομίων και της χερσαίας ζώνης λιμένα). Φέτος, για πρώτη φορά, όλες οι παραπάνω ρυθμίσεις θα ισχύσουν ήδη από την περίοδο του Πάσχα (Παρασκευή 15 Απριλίου), ώστε το νησί μας να «φορέσει τα καλά του» από την αρχή της τουριστικής περιόδου!
Για τον λόγο αυτό οι καταστηματάρχες που επιθυμούν να κάνουν χρήση κοινόχρηστων δημοτικών ή λιμενικών χώρων καλούνται να υποβάλουν άμεσα με ηλεκτρονικό τρόπο στον Δήμο τις αιτήσεις για την παραχώρηση των ίδιων τμημάτων που τους είχαν παραχωρηθεί το 2021 και να καταβάλουν τα σχετικά τέλη (η παραχώρηση των «πρόσθετων» δημοτικών χώρων είναι δωρεάν).
Από την πλευρά του, ο Δήμος Πόρου μέσα στις επόμενες 10 μέρες θα διενεργήσει επαναχρωματισμό των διαγραμμίσεων, θα τοποθετήσει τα πορτοκαλί κολωνάκια και τις ταμπέλες του Κ.Ο.Κ., ενώ από την Παρασκευή 15 Απριλίου θα λειτουργήσει και η δημοτική συγκοινωνία.
ΠΡΟΣΚΛΗΣΗ ΥΠΟΒΟΛΗΣ ΑΙΤΗΣΕΩΝ ΓΙΑ ΠΑΡΟΧΗ ΤΡΟΦΙΜΩΝ ΕΝ ΟΨΕΙ ΤΟΥ ΠΑΣΧΑ
Ο Δήμος Πόρου, εν όψει του Πάσχα, προτίθεται να προμηθεύσει με τρόφιμα δημότες και κατοίκους του Δήμου Πόρου που έχουν ανάγκη και καλεί όσους επιθυμούν να υποβάλλουν αίτηση στο γραφείο Κοινωνικής Πολιτικής του Δήμου Πόρου (πρώην ΔΗΚΕΠ) από 1.4.2022 έως και 6.4.2022 και ώρες 09:00 έως 15:00.
ΑΠΑΡΑΙΤΗΤΑ ΔΙΚΑΙΟΛΟΓΗΤΙΚΑ (σε φωτοτυπίες)
1. Αίτηση του ενδιαφερομένου (συμπληρώνεται στην υπηρεσία).
2. Αστυνομική Ταυτότητα ή διαβατήριο.
3. Εκκαθαριστικό σημείωμα ΔΟΥ φορολογικού έτους 2020.
6. Κάρτα ανεργίας εν ισχύ από 1 έτος κ άνω (όσοι διαθέτουν).
7. Απόφαση Υγειονομικής Επιτροπής 67% και άνω (όσοι διαθέτουν).
8. Απόφαση δωρεάν φαρμακευτικής περίθαλψης Ανασφαλίστων.
9. Πιστοποιητικό Οικογενειακής Κατάστασης
και εισοδηματικά κριτήρια ένταξης ως εξής:
6 ΑΤΟΜΑ και άνω
ΠΡΟΣΚΛΗΣΗ ΣΕ ΔΙΑΒΟΥΛΕΥΣΗ ΓΙΑ ΤΟΝ ΚΑΝΟΝΙΣΜΟ ΛΕΙΤΟΥΡΓΙΑΣ ΣΥΣΤΗΜΑΤΟΣ ΚΟΙΝΟΧΡΗΣΤΩΝ ΠΟΔΗΛΑΤΩΝ
Ο Δήμος Πόρου ανακοινώνει την έναρξη διαβούλευσης διάρκειας μίας (1) εβδομάδας επί του προτεινόμενου σχεδίου Κανονισμού Λειτουργίας Συστήματος Κοινόχρηστων Ποδηλάτων και καλεί τους ενδιαφερόμενους κατοίκους και φορείς όπως υποβάλλουν τυχόν προτάσεις επί του σχεδίου μέχρι και την Πέμπτη 7.4.2022 στο πρωτόκολλο του Δήμου ή στην ηλεκτρονική διεύθυνση info@poros.gr.
ΟΛΟΚΛΗΡΩΣΗ ΕΘΕΛΟΝΤΙΚΗΣ ΑΙΜΟΔΟΣΙΑΣ ΜΑΡΤΙΟΥ 2022
Με επιτυχία πραγματοποιήθηκε στις 22 και 23 Μαρτίου η πρώτη φετινή εθελοντική αιμοδοσία της τράπεζας αίματος του Δήμου μας. Συνολικά προσήλθαν 102 αιμοδότες, εκ των οποίων εγκρίθηκε η αιμοδοσία των 101, αριθμοί ικανοποιητικοί δεδομένης της τρέχουσας υγειονομικής κατάστασης, ενώ τηρήθηκαν όλα τα υγειονομικά μέτρα προστασίας που υποδεικνύουν το ΕΚΕΑ και ο ΕΟΔΥ.
Ο Δήμος Πόρου ευχαριστεί όλους τους αιμοδότες για την προσέλευσή τους, το Ιπποκράτειο Νοσοκομείο και το προσωπικό του για τη σταθερή συνεργασία τους, καθώς και τους χορηγούς: «Κάβα Μπιτούνης», «Το αλάτι της γης» - Ράνια Καπέτα και την Αντιδήμαρχο Καίτη Ροΐδη.
ΤΗΝ ΤΡΙΤΗ 29.3.2022 ΣΤΟ ΝΕΟ ΔΥΤΙΚΟ ΛΙΜΑΝΙ ΤΟΥ ΠΟΡΟΥ ΑΝΤΑΛΛΑΣΣΟΥΜΕ ΑΝΑΚΥΚΛΩΣΙΜΑ ΥΛΙΚΑ ΜΕ ΠΟΝΤΟΥΣ ΓΙΑ ΑΓΟΡΕΣ ΑΠΟ ΜΕΓΑΛΕΣ ΕΠΙΧΕΙΡΗΣΕΙΣ
Την Τρίτη 29.3.2022 θα πραγματοποιηθεί η τρίτη επίσκεψη του Κινητού Πράσινου Σημείου THE GREEN CITY, στο Νέο Δυτικό Λιμάνι Πόρου, απέναντι από τα εκδοτήρια εισιτηρίων του πορθμείου από τις 09:00 έως τις 16:30.
Το πρόγραμμα THE GREEN CITY υλοποιείται σε συνεργασία με την Περιφέρεια Αττικής, τον ΕΔΣΝΑ και την εταιρεία Citipost και πολίτες προσκομίζουν στα Κινητά Πράσινα Σημεία του διαχωρισμένα ανακυκλώσιμα υλικά, τα οποία μετατρέπονται σε πόντους που εξαργυρώνονται μέσω μεγάλων επιχειρήσεων που συνεργάζονται με το πρόγραμμα.
Για περισσότερες πληροφορίες σχετικά με το πρόγραμμα, επισκεφθείτε την ιστοσελίδα www.thegreencity.gr ή καλέστε στο τηλ.: 2109215000.
ΠΡΟΓΡΑΜΜΑ ΕΟΡΤΑΣΜΟΥ ΕΘΝΙΚΗΣ ΕΠΕΤΕΙΟΥ 25ΗΣ ΜΑΡΤΙΟΥ 1821
Σας ενημερώνουμε ότι την Τρίτη 22 και την Τετάρτη 23 Μαρτίου θα πραγματοποιηθεί διήμερη εθελοντική αιμοδοσία της Τράπεζας Αίματος του Δήμου μας στην αίθουσα εκδηλώσεων του κτ. Συγγρού, από τις 08:30 έως τις 14:30.
Τονίζεται ότι η διεξαγωγή της αιμοδοσίας θα γίνει με την τήρηση όλων των μέτρων προστασίας, τα οποία υποδεικνύει το ΕΚΕΑ και ο ΕΟΔΥ.
Για την αποφυγή συνωστισμού, οι αιμοδότες παρακαλούνται να έρχονται σε συνεννόηση με την Κοινωνική Υπηρεσία του Δήμου μας για την ώρα προσέλευσης τους (τηλ. 2298029099 & 6940693069).
ΑΝΑΚΟΙΝΩΣΗ ΣΟΧ 1/2022 ΤΗΣ ΓΕΝ. Δ/ΝΣΗΣ ΑΡΧΑΙΟΤΗΤΩΝ & ΠΟΛΙΤΙΣΤΙΚΗΣ ΚΛΗΡΟΝΟΜΙΑΣ ΓΙΑ ΠΡΟΣΛΗΨΗ ΔΥΟ (2) ΑΤΟΜΩΝ ΣΤΟ ΑΡΧΑΙΟΛΟΓΙΚΟ ΜΟΥΣΕΙΟ ΠΟΡΟΥ
Η Γενική Διεύθυνση Αρχαιοτήτων & Πολιτιστικής Κληρονομιάς του Υπουργείου Πολιτισμού & Αθλητισμού ανακοινώνει την πρόσληψη, με σύμβαση εργασίας ιδιωτικού δικαίου ορισμένου χρόνου, συνολικά χιλίων εξακοσίων σαράντα εννέα (1649) ατόμων για την κάλυψη αναγκών σε Υπηρεσίες αρμοδιότητάς της, μεταξύ των οποίων έναν/μία (1) υπάλληλο ΔΕ Φύλαξης-Πληροφόρησης Ημερησίων Φυλάκων Αρχαιοτήτων και έναν/μία (1) υπάλληλο ΥΕ Βοηθητικού Προσωπικού Καθαριότητας στο Μουσείο Πόρου, και καλεί τους ενδιαφερόμενους για την υποβολή αιτήσεων σύμφωνα με την ανακοίνωση ΣΟΧ 1/2022.
Παράρτημα Ανακοινώσεων ΣΟΧ ΑΣΕΠ
ΣΥΛΛΟΓΗ ΑΝΘΡΩΠΙΣΤΙΚΗΣ ΒΟΗΘΕΙΑΣ ΓΙΑ ΤΗΝ ΟΥΚΡΑΝΙΑ ΑΠΟ ΤΟΝ ΔΗΜΟ ΠΟΡΟΥ ΣΕ ΣΥΝΕΡΓΑΣΙΑ ΜΕ «ΤΟ ΧΑΜΟΓΕΛΟ ΤΟΥ ΠΑΙΔΙΟΥ»
Ο Δήμος Πόρου συγκεντρώνει είδη πρώτης ανάγκης για τα παιδιά της Ουκρανίας στο πλαίσιο της πανελλαδικής εκστρατείας που διοργανώνει «Το Χαμόγελο του Παιδιού» με συντονισμό του Υπουργείου Κλιματικής Κρίσης και Πολιτικής Προστασίας και του Ευρωπαϊκού Μηχανισμού Σταθερότητας.
Η συνέργεια με τη συγκεκριμένη δράση εξασφαλίζει ότι η παράδοση των ειδών θα γίνει στοχευμένα, πιστοποιημένα και με απόλυτη διαφάνεια, καθώς και ότι τυχόν πλεόνασμα θα διατεθεί για τις ανάγκες του «Χαμόγελου του Παιδιού».
Τα είδη θα συγκεντρώνονται στο Κοινωνικό Παντοπωλείο του Δήμου Πόρου μέχρι την Τετάρτη 9 Μαρτίου 2022 και πρέπει να ανήκουν στις ακόλουθες κατηγορίες, οι οποίες ανταποκρίνεται στις ανάγκες της ουκρανικής κοινωνίας:
• Τρόφιμα: μπάρες δημητριακών, γάλα ν.1&2 (σκόνη), ρυζάλευρο, έτοιμες βρεφικές τροφές, ατομικά νερά.
• Φάρμακα: Depon, Algofren, Ponstan, Voltaren, Brufen, Muscoril, Aerolin, Flixotide, Betadine, Octenicept, Celestoderm-v with garamycin, σπρέυ gel για εγκαύματα, σταγόνες Tobrex, Soldesanil και Otrivin.
• Σιρόπια: Augmentin, Ceclor, Zinadol, Claripen, Atarax, Xozal.
• Αλοιφές: Sudocream, Fissan, Penaten, Tobradex, Fucicort, Fucidin, Fenistil gel, Kenacomb, Bepanthol, αλοιφές για εγκαύματα.
• Αναλώσιμα: φυσιολογικοί οροί 0,9%, οροί γλυκόζης 5%, ringer, γάζες, σύριγγες, αιμοστατικά, ιατρικές μάσκες, απολυμαντικά, οινόπνευμα, θερμόμετρα, βρεφικές πάνες, μωρομάντηλα, χαρτιά υγείας.
• Εξοπλισμοί: θερμός, σκηνές, κουβέρτες, sleeping bags, βρεφικοί μάρσιποι.
ΘΕΣΜΙΚΕΣ ΠΡΩΤΟΒΟΥΛΙΕΣ ΓΙΑ ΤΗΝ ΑΝΤΙΜΕΤΩΠΙΣΗ ΤΩΝ ΘΑΛΑΣΣΙΩΝ ΑΠΟΡΡΙΜΜΑΤΩΝ
Η σημαντικότερη μέχρι στιγμής προσπάθεια σε θεσμικό επίπεδο για τη διαμόρφωση πλαισίου καθαρισμών από «θαλάσσια απορρίμματα», έλαβε χώρα την Τετάρτη 23.2.2022 στα γραφεία της ΚΕΔΕ με πρωτοβουλία της Aegean Rebreath και του νεοσύστατου δικτύου Μπλε Δήμων, στο οποίο συμμετέχει ο Δήμος Πόρου και 15 ακόμα Δήμοι της χώρας.
Κατά τη συνάντηση, οι εκπρόσωποι του Δικτύου είχαν την ευκαιρία να παρουσιάσουν στους αρμόδιους Γενικούς Γραμματείς του Υπουργείου Περιβάλλοντος Π. Βαρελίδη (Γ.Γ. Φυσικού Περιβάλλοντος και Υδάτων) και Μ. Γραφάκο (Γ.Γ. Διαχείρισης Συντονισμού Αποβλήτων) τις δράσεις τους στο επίπεδο της απομάκρυνσης απορριμμάτων από βυθούς και ακτές και να τονίσουν την έλλειψη νομικού και χρηματοδοτικού πλαισίου ικανού να αντιμετωπίσει το πρόβλημα στην τεράστια κλίμακά του. Το ζήτημα αυτό ανέδειξε κατά την τοποθέτησή του ο Δήμαρχος Πόρου, Γιάννης Δημητριάδης, επισημαίνοντας ότι μέσω των εθελοντικών και δημοτικών δράσεων απομακρύνεται ένα ελάχιστο μόνο ποσοστό των απορριμμάτων αυτών. Ο Γιάννης Δημητριάδης τόνισε επίσης, ότι τα μεταφερόμενα πλαστικά και η βιομηχανία ιχθυοκαλλιέργειας αποτελούν τις σημαντικότερες περιβαλλοντικές απειλές του Σαρωνικού.
Επιστέγασμα της σύσκεψης ήταν η έκφραση βούλησης της ΚΕΔΕ για στενή συνεργασία με το Δίκτυο Μπλε Δήμων και η δέσμευση των δύο Γεν. Γραμματέων για μελέτη του θέματος και αναζήτηση λύσεων. Φυσικά, οι εξελίξεις αυτές είναι μεν ιδιαίτερα θετικές, αλλά απέχουν πολύ από το να θεωρηθεί ότι τίθενται χειροπιαστές βάσεις για την αντιμετώπιση του προβλήματος.
Στη συνάντηση συμμετείχαν επίσης ο Πρόεδρος της ΚΕΔΕ Δήμαρχος Τρικκαίων Δ. Παπαστεργίου, ο Πρόεδρος της Επιτροπής Νήσων της ΚΕΔΕ Δήμαρχος Κυθήρων Στρ. Χαρχαλάκης, ο επικεφαλής της Aegean Rebreath Γ. Σαρελάκος και 33 Δήμαρχοι και εκπρόσωποι Δήμων και Λιμενικών Ταμείων, μεταξύ των οποίων εκπρόσωποι των 16 μελών του Μπλε Δικτύου (Αλόννησος, Ανάφη, Αντίπαρος, Ζάκυνθος, Καλαμάτα, Κέα, Κεντρ. Κέρκυρα, Λευκάδα, Νάξος, Πάρος, Πόρος, Ραφήνα, Σαντορίνη, Σύρος, Τήνος και τα Λιμενικά Ταμεία Ραφήνας, Σαντορίνης και Σκύρου).
ΟΛΟΚΛΗΡΩΘΗΚΕ Ο ΠΡΩΤΟΣ ΚΥΚΛΟΣ ΤΟΥ ΠΡΟΓΡΑΜΜΑΤΟΣ ΤΗΣ «ΕΒΔΟΜΑΔΙΑΙΑΣ ΓΕΝΙΚΗΣ ΚΑΘΑΡΙΟΤΗΤΑΣ»
Με δύο μέρες καθαρισμών στο εσωτερικό του Οικισμού του Πόρου από το Καστέλι μέχρι την Πούντα, ολοκληρώθηκε την εβδομάδα που μας πέρασε ο πρώτος κύκλος του Προγράμματος της «Γενικής Καθαριότητας».
Το Πρόγραμμα ξεκίνησε τη δεύτερη βδομάδα του Νοεμβρίου και διήρκησε 13 βδομάδες, κατά τις οποίες μία φορά εβδομαδιαίως τα συνεργεία καθαριότητας του Δήμου επικεντρώνονταν στην καθαριότητα μίας συγκεκριμένης περιοχής αναστέλλοντας το πάγιο πρόγραμμα εργασιών τους. Με την ολοκλήρωση του πρώτου κύκλου, ξεκινάει πλέον ο δεύτερος κύκλος του Προγράμματος στις ίδιες περιοχές με την ίδια σειρά.
Ο Δήμος Πόρου ευχαριστεί τους υπαλλήλους της εταιρίας καθαριότητας (ΑΠΑΝΑ) για την προσπάθειά τους και υπενθυμίζει την παράκληση οι κάτοικοι, με την αφορμή της διενέργειας «Γενικής Καθαριότητας» στις γειτονιές τους, να υποδεικνύουν στη δημοτική αρχή και στα συνεργεία ανάγκες καθαριότητας που τυχόν δεν έχουν γίνει αντιληπτές και σημεία που χρήζουν ιδιαίτερης προσοχής.
ΠΡΟΚΗΡΥΞΗ ΠΛΕΙΟΔΟΤΙΚΟΥ ΔΙΑΓΩΝΙΣΜΟΥ ΓΙΑ ΤΗΝ ΠΑΡΑΧΩΡΗΣΗ ΔΙΚΑΙΩΜΑΤΟΣ ΑΠΛΗΣ ΧΡΗΣΗΣ ΤΟΠΟΘΕΤΗΣΗΣ ΟΜΠΡΕΛΩΝ-ΞΑΠΛΩΣΤΡΩΝ ΣΤΟ ΑΣΚΕΛΙ (2022-2026)
Ο Πρόεδρος του Δ.Σ. του Δημοτικού Λιμενικού Ταμείου Πόρου προκηρύσσει πλειοδοτικό διαγωνισμό για την παραχώρηση δικαιώματος απλής χρήσης (τοποθέτηση ομπρελών-ξαπλωστρών) για την πενταετία 2022-2026, στον όρμο Ασκελίου (10η Στάση Λεωφορείων). Ο πλειοδοτικός διαγωνισμός θα διεξαχθεί την Τετάρτη 9 Μαρτίου 2022 και ώρα 12:15 στο κτήριο Συγγρού.
Δείτε εδώ το πλήρες κείμενο της διακήρυξης και εδώ τον χάρτη.
ΔΡΑΣΗ ΕΝΗΜΕΡΩΣΗΣ ΚΑΙ ΔΩΡΕΑΝ ΕΞΕΤΑΣΕΙΣ ΓΙΑ ΤΟΝ ΣΑΚΧΑΡΩΔΗ ΔΙΑΒΗΤΗ
Ο Δήμος Πόρου, σε συνεργασία με την AMKE «Με Οδηγό τον Διαβήτη» διοργανώνει δράση ενημέρωσης του κοινού για τη νόσο του σακχαρώδους διαβήτη με διενέργεια δωρεάν εξετάσεων στο κτήριο του Πολυδύναμου Περιφερειακού Ιατρείου Πόρου (κτήριο πρ. «ΚΑΠΗ»).
Η δράση θα πραγματοποιηθεί την Παρασκευή 25.2.2022 ώρες 12.00 - 14.30 & Σάββατο 26.2.2022 ώρες 10.00 - 13.30 και περιλαμβάνει:
• Εξετάσεις γλυκοζιλιωμένης αιμοσφαιρίνης
• Εξετάσεις διαβητικής νευροπάθειας
• Συνεδρίες με σύμβουλο ψυχικής υγείας
Το κοινό μπορεί να προσέρχεται κατόπιν προγραμματισμού ραντεβού στο τηλέφωνο 6940693069 ή χωρίς ραντεβού με αναμονή στον χώρο υποδοχής του κτηρίου. Σημειώνεται ότι κατά τη διενέργεια της δράσης θα τηρούνται όλα τα προβλεπόμενα μέτρα αποφυγής του κορωνοϊού covid-19 και όσοι εισέρχονται στον χώρο (πολίτες και υγειονομικό προσωπικό) θα διαθέτουν πιστοποιητικό εμβολιασμού/νόσησης ή αρνητικό rapid test.
Χορηγοί: Κοινωφελές Ίδρυμα ΤΙΜΑ, Ξενοδοχείο Μάνεση, Ξενοδοχείο 7 Brothers, Εστιατόριο «Η Ρότα».
ΠΡΟΣΚΛΗΣΗ ΓΝΩΣΤΟΠΟΙΗΣΗΣ ΣΤΟΙΧΕΙΩΝ ΓΙΑ ΚΑΤΑΡΤΙΣΗ ΣΤΡΑΤΟΛΟΓΙΚΟΥ ΠΙΝΑΚΑ (ΚΛΑΣΗ 2027)
ΤΗΝ ΤΕΤΑΡΤΗ 23.2.2022 ΣΤΟ ΝΕΟ ΔΥΤΙΚΟ ΛΙΜΑΝΙ ΤΟΥ ΠΟΡΟΥ ΑΝΤΑΛΛΑΣΣΟΥΜΕ ΑΝΑΚΥΚΛΩΣΙΜΑ ΥΛΙΚΑ ΜΕ ΠΟΝΤΟΥΣ ΓΙΑ ΑΓΟΡΕΣ ΑΠΟ ΜΕΓΑΛΕΣ ΕΠΙΧΕΙΡΗΣΕΙΣ
Την Τετάρτη 23.2.2022 θα πραγματοποιηθεί η δεύτερη επίσκεψη του Κινητού Πράσινου Σημείου THE GREEN CITY, στο Νέο Δυτικό Λιμάνι Πόρου, απέναντι από τα εκδοτήρια εισιτηρίων του πορθμείου από τις 09:00 έως τις 16:30.
Το πρόγραμμα THE GREEN CITY υλοποιείται σε συνεργασία με την Περιφέρεια Αττικής, τον ΕΔΣΝΑ και την εταιρεία Citipost και πολίτες προσκομίζουν στα Κινητά Πράσινα Σημεία του διαχωρισμένα ανακυκλώσιμα υλικά, τα οποία μετατρέπονται σε πόντους που εξαργυρώνονται μέσω μεγάλων επιχειρήσεων που συνεργάζονται με το πρόγραμμα.
Για περισσότερες πληροφορίες σχετικά με το πρόγραμμα, επισκεφθείτε την ιστοσελίδα www.thegreencity.gr  ή καλέστε στο τηλ.:  2109215000.
Η ΙΣΤΟΡΙΑ ΤΟΥ ΠΟΡΟΥ ΣΤΗΝ ΕΠΙΣΗΜΗ ΙΣΤΟΣΕΛΙΔΑ ΤΟΥ ΔΗΜΟΥ
Συνεχίζεται ο εμπλουτισμός της επίσημης ιστοσελίδας του Δήμου μας με σημαντικές ενότητες. Μία τέτοια είναι η νέα ενότητα με τίτλο «Ο Πόρος στην Ιστορία». Πρόκειται για μια περιεκτική ιστορική αναδρομή του τόπου μας, η οποία ξεκινάει από την μυθολογία και τα προϊστορικά χρόνια και καταλήγει στην σύγχρονη εποχή, με παραπομπή και στο link της ειδικής εργασίας για την περίοδο του 1821 που βρίσκεται δημοσιευμένη στην ίδια ενότητα του poros.gr. Τα κείμενα και οι φωτογραφίες της νέας ενότητας δημοσιεύονται επίσης στο λεύκωμα «Νησιά της Αττικής – όψεις της ιστορίας και του πολιτισμού», το οποίο εκδόθηκε το 2021 από το Δίκτυο Συνεργασίας Δήμων Π.Ε. Νήσων Αττικής.
Δήμος Πόρου | Ιστορία (poros.gr)
3Η ΦΑΣΗ ΑΠΟΓΡΑΦΗΣ ΠΛΗΘΥΣΜΟΥ-ΚΑΤΟΙΚΙΩΝ, ΤΙ ΝΑ ΚΑΝΕΤΕ ΟΣΟΙ ΔΕΝ ΕΧΕΤΕ ΑΠΟΓΡΑΦΕΙ
Η Ελληνική Στατιστική Αρχή ανακοινώνει την έναρξη της τρίτης και τελευταίας φάσης της «Απογραφής Πληθυσμού-Κατοικιών 2021» από την Τρίτη 15.2.2022 και έως την Δευτέρα 21.2.2022. Κατά την φάση αυτή, οι πολίτες που δεν έχουν απογραφεί καλούνται να εισέλθουν στην ιστοσελίδα της ΕΛΣΤΑΤ statistics.gr και να καταχωρήσουν στην ειδική εφαρμογή τον Ταχυδρομικό Κώδικα και τη διεύθυνσή τους και στη συνέχεια να απογραφούν με έναν από τους ακόλουθους δύο τρόπους:
• Ηλεκτρονική Αυτοαπογραφή: Λαμβάνοντας από την εφαρμογή τον «Μοναδικό Κωδικό Απογραφής» που αντιστοιχεί στην κατοικία τους, με τον οποίο (καθώς και με τον κωδικό τους στο taxisnet) μπορούν να απογραφούν μέσω της ψηφιακής πύλης gov.gr .
• Απογραφή διά ζώσης ή τηλεφωνικά στον Πόρο: Με επίσκεψη στο κτήριο των δημοτικών Ιατρείων (πρ. ΚΑΠΗ) στην Πέρλια (στην πρώτη αίθουσα δεξιά αμέσως μετά την κεντρική είσοδο), καθημερινά από 09:00 έως 16:00 ή τηλεφωνικά κατά τις ίδιες ώρες στους αριθμούς 22980-22596 και 6977 724740.
EΝΑΡΞΗ ΕΓΓΡΑΦΩΝ ΣΤΟ ΠΡΟΓΡΑΜΜΑ «AΘΛΗΣΗ ΓΙΑ OΛΟΥΣ (ΠΑΓΟ)» ΓΙΑ ΤΗΝ ΠΕΡΙΟΔΟ 2021-2022
Ο Δήμος Πόρου σε συνεργασία με τη Γενική Γραμματεία Αθλητισμού ανακοινώνει την υλοποίηση του προγράμματος «Άθληση για όλους» περιόδου 2021-2022, δίνοντας τη δυνατότητα σε δημότες όλων των ηλικιών να γυμναστούν με πολύ χαμηλό κόστος.
Τα τμήματα που θα λειτουργήσουν στον Δήμο μας είναι:
1. Τμήμα άσκησης ενηλίκων που θα περιλαμβάνει: μυϊκή ενδυνάμωση, αερόβια άσκηση και πετοσφαίριση.
2. Τμήμα άσκησης στην Τρίτη ηλικία που θα περιλαμβάνει: αερόβια άσκηση και γενική ενδυνάμωση.
Οι αθλούμενοι θα αθλούνται 3 φορές την εβδομάδα και η μηνιαία συνδρομή τους θα ανέρχεται στο πόσο των 15€.
Σημειώνεται ότι τηρηθούν όλα τα προβλεπόμενα υγειονομικά πρωτόκολλα σύμφωνα με τη Γενική Γραμματεία Αθλητισμού.
Προκειμένου να γίνει σωστή διαχείριση των τμημάτων με στόχο την καλύτερη εξυπηρέτηση των αθλούμενων στο πρόγραμμα, οι ενδιαφερόμενοι για πληροφορίες και για εγγραφές μπορούν να απευθύνονται στο τηλέφωνο 6956027293 (κ. Άννα Καλομπράτσου).